TELJES ELLÁTÁS ALAPÚ

VILLAMOS ENERGIA ADÁSVÉTELI SZERZŐDÉS

amely létrejött

egyrészről a(z) **[\*]**, mint energiakereskedő (továbbiakban, mint **"Kereskedő"**)

|  |  |
| --- | --- |
| Székhelye: | [\*] |
| Cégjegyzékszáma: | **[\*]** |
| Adószám: | **[\*]** |
| Statisztikai számjel:  Bankszámla száma: | **[\*]**  **[\*]** |
| Képviselője: | **[\*]** |

másrészről a **[\*]**, mint felhasználó (továbbiakban, mint **"Felhasználó"**)

|  |  |
| --- | --- |
| Székhelye: | **[\*]** |
| Cégjegyzékszáma:  Adószám: | **[\*]**  **[\*]** |
| Statisztikai számjel:  Számlázási cím: | **[\*]**  **[\*]** |
| Bankszámla száma: | **[\*]** |
| Képviselője: | **[\*]** |

között az 1. sz. mellékletben meghatározott villamos energia felhasználási helyekre (a továbbiakban: „**Felhasználási Hely(ek)**”) vonatkozóan (a Kereskedő és a Felhasználó a továbbiakban **együttesen: „Felek”**) alulírott helyen és napon az alábbi feltételekkel:

Kereskedő a Felhasználó ajánlatkérő által lefolytatott *„Villamos energia kereskedő kiválasztása 2016. évre - MNV”* elnevezésű közbeszerzési eljárás során – az ott meghatározott feltételek teljesítésével –elnyerte a villamos energia értékesítésének jogát a jelen teljes ellátás alapú villamos energia adásvételi szerződésben (a továbbiakban: „**Szerződés**”) meghatározott feltételekkel a Felhasználó részére.

Jelen Szerződésben nem definiált fogalmakat a villamos energiáról szóló 2007. évi LXXXVI. törvény, (a továbbiakban: „**VET**”), a villamos energiáról szóló 2007. évi LXXXVI. törvény egyes rendelkezéseinek végrehajtásáról szóló 273/2007. (X.19.) Kormány rendelet (a továbbiakban: „**VET Vhr.**”), a vonatkozó egyéb jogszabályok és kötelezően alkalmazandó villamos-energia iparági szabályzatokban meghatározottak szerint kell érteni és alkalmazni.

# FOGALOMMEGHATÁROZÁSOK

## Amennyiben a szövegösszefüggésből kifejezetten más nem következik, a jelen Szerződésben használt fogalmak a vonatkozó jogszabályokban (azaz a VET, VET Vhr. a közbeszerzésekről szóló 2011. évi CVIII. törvény (azaz a “Kbt.”), a Polgári Törvénykönyvről szóló 2013. évi V. törvény (azaz a “Ptk.”) rögzített jelentéssel bírnak.

## Amennyiben a Kereskedő üzletszabályzata (beleértve a Kereskedő által alkalmazott bármely általános szerződési feltételt is) és a jelen Szerződés között ellentmondás vagy eltérés van, a Kereskedő és Felhasználó jelen Szerződéssel létrejött jogviszonyában jelen Szerződés vonatkozó rendelkezései irányadók.

## Jelen Szerződés mellékletei a Szerződés elválaszthatatlan részét képezik. A Szerződésre tett bármely utalás magában foglalja jelen Szerződés valamennyi mellékletét is.

# A SZERZŐDÉS TÁRGYA

2.1. Jelen Szerződés tárgya a Kereskedő által a Szerződésben meghatározott időtartam alatt, a Szerződésben meghatározott feltételek szerint a Felhasználó jelen Szerződés 1. sz. mellékletében meghatározott Felhasználási Helyek teljes villamos energia szükségletének biztosítása. Jelen Szerződés **teljes ellátás alapú** villamos energia adás-vételi szerződésnek minősül a Felhasználó Szerződésben meghatározott Felhasználási Helyei tekintetében.

2.2. Az 1. sz. mellékletben meghatározott Felhasználási Helyek számát a Felek a Szerződés időtartama alatt állandónak tekintik. Az 1. sz. mellékletben felsorolt Felhasználási Helyek módosítására vagy kiegészítésére csak a Szerződésben meghatározott esetekben kerülhet sor. Értelemszerűen a Szerződés az 1. sz. mellékletének módosulása vagy kiegészítése esetén, a Szerződés kiterjed a változással érintett Felhasználási Helyekre is. Felhasználó a Felhasználási Helyek villamos-energia szükségletének fedezése érdekében a Kereskedőtől megvásárolja a Kereskedő által biztosított villamos energiát a jelen Szerződés szerint. A Kereskedő a Felhasználó által meghatározott villamos energia mennyiséget a Szerződésben meghatározott feltételek mellett az átviteli és/vagy elosztói hálózaton biztosítja a Felhasználó mindenkori igényének megfelelően.

2.3. A Felhasználó köteles a jelen Szerződés szerint az átvett villamos energia díját és a Szerződés aláírásának időpontjában a villamos energia kereskedelmet közvetlenül terhelő – továbbhárítható – adókat, más díjakat és terheket a Kereskedő részére jelen Szerződés szerint megfizetni.

2.4. A jelen Szerződés szerinti villamos energia szállítása a Felhasználó csatlakozási pontjáig az érintett átviteli és területileg illetékes elosztói hálózati engedélyesek feladata. A Felhasználónak átadott (leszállított) villamos energia minőségi hibájáért, valamint a villamos energia átviteli és elosztási tevékenységével kapcsolatosan a Kereskedő nem vállal felelősséget. A szolgáltatott villamos energia minőségi jellemzőit a vonatkozó szabvány előírások figyelembevételével az elosztói engedélyessel megkötött hálózathasználati és hálózatcsatlakozási szerződések rögzítik.

2.5. A Felhasználó jelen Szerződésben meghatározott Felhasználási Helyek vonatkozásában felmerülő vételezési üzemzavarok esetén a területileg illetékes elosztó engedélyes hivatott eljárni.

3. Jelen Szerződés elválaszthatatlan részét (2. sz. melléklet) képezi a mérlegkör tagsági szerződés (a továbbiakban: „**Mérlegkör Tagsági Szerződés**”), mely alapján a Kereskedő a Felhasználó részére ingyenes mérlegkör-tagságot biztosít. A Mérlegkör Tagsági Szerződés hatálya jelen Szerződés hatályával megegyezik, azzal egy időben lép hatályba és azzal együtt szűnik meg. A Mérlegkör Tagsági Szerződés a Felhasználóra nézve – jelen Szerződésen túlmenően – adatszolgáltatási és egyéb nyilvántartási kötelezettséget nem határoz meg, továbbá a Felhasználóra nézve fizetési vagy fizetést eredményező egyéb kötelezettséget nem tartalmaz. A Mérlegkör Tagsági Szerződés jelen Szerződéssel ellentétes bármely rendelkezése a Felek jogviszonyában hatálytalan.

**4. ÁLTALÁNOS RENDELKEZÉSEK**

4.1. Jelen Szerződés teljes ellátás alapú villamos energia adás-vételi szerződés, így menetrendadási kötelezettséget nem eredményez.

4.2. A Kereskedő a jelen Szerződés feltételei szerint a magyar átviteli és/vagy elosztói hálózaton köteles a villamos energia mennyiség betáplálását biztosítani Felhasználó – jelen Szerződésben meghatározott feltételeknek megfelelő – igényei szerint.

4.3. A Kereskedő kötelezettségeinek teljesítési helye a magyar átviteli és/vagy elosztói hálózat. A Szerződés szerinti teljesítés akkor következik be, ha a Felhasználó számára a jelen Szerződés szerinti villamos energia mennyiség rendelkezésre állását a Kereskedő biztosítja.

4.4. A szállított villamos energia Felhasználóra vonatkozó tulajdonjogának átruházása a teljesítés helyén történik, az így átruházott villamos energiát a hálózati engedélyes továbbítja a Felhasználó csatlakozási pontjáig. A szállított villamos energiával kapcsolatos kárveszély viselésének átszállása és a hálózati engedélyesekre a villamos energiának az átviteli és/vagy elosztói hálózatba való betáplálási pontján történik, a hálózati engedélyes felel a villamos energia csatlakozási pontokon a Felhasználónak való átadásáig felmerült károkért.

4.5. A jelen Szerződésben meghatározott mennyiségi elszámolás alapja a Felhasználó csatlakozási pontján vagy pontokon elhelyezett, mérésügyi előírásoknak megfelelő, hatóságilag hitelesített fogyasztásmérő berendezés által mért és tárolt energiamennyiség adatai.

4.6. A jelen Szerződésben meghatározott elszámolás a Felhasználó csatlakozási pontján vagy pontokon a 4.5. pontban meghatározott fogyasztásmérő mennyiségi adatára vonatkozóan történik. A fogyasztásmérők meghibásodása esetén a fogyasztási adatokat a Felek a Felhasználó hálózathasználati szerződése alapján és a hálózati engedélyes közreműködésével a hálózati engedélyes üzletszabályzata (és a vonatkozó jogszabályok) rendelkezéseinek az alkalmazásával közösen állapítják meg.

4.7. A villamos energia ellátás szünetelésének idején a Felhasználó energia díj- és forgalom-arányos rendszerhasználati díj, a villamos energia vásárlást forgalom arányosan terhelő adók, járulékok, díjak és egyéb a villamos energia forgalomhoz kötötten a Felhasználót terhelő fizetési kötelezettségek megfizetésére nem köteles. Felhasználó érdekkörén kívül eső szünetelés időtartamára kiesett villamos energia mennyisége a Szerződés alapján Felhasználót terhelő átvételi kötelezettséget – a kiesés időtartamára tervezett és a jelen Szerződés 1. sz. mellékletében adott Felhasználási Helyekre vonatkozóan meghatározott, a kiesés időtartamával arányos mértékű villamos energia mennyiség mértékével – megfelelően csökkenti.

4.8. Az eredményes kereskedőváltás feltételeinek teljesülésével, a Szerződés 1. sz. mellékletében megjelölt Felhasználási Helyek a Szerződés aláírásával a Kereskedő mérlegkörébe vagy a Kereskedő által képviselt mérlegkörbe tartoznak. Felhasználó az eredményes kereskedőváltás jogszabályi feltételeit, a Szerződés hatálybalépésének időpontjára a Szerződés 7.1. pontjának megfelelően biztosítja.

# VILLAMOSENERGIA SZÁLLÍTÁS ÉS ÁTVÉTEL

## Villamos energia szállítása és átvétele

### A Szerződött Villamos Energia Mennyiség

A Kereskedő kötelezi magát arra, hogy a Szerződés időtartama alatt jelen Szerződés 1. számú mellékletében rögzített villamos energia mennyiséget, **azaz [\*] kWh** (a továbbiakban: „**Szerződött Villamos Energia Mennyiség**”) villamos energiát kész a Felhasználónak biztosítani, és ennek érdekében a villamos energia rendszer átviteli és/vagy elosztói hálózaton a Szerződött Villamos Energia Mennyiség betáplálását biztosítani. **A Szerződött Villamos Energia Mennyiségének megengedett eltérése (az 5.1.3. pont szerint): ± 20 %.**

* + 1. A Felhasználó vállalja, hogy az 5.1.1 pont szerint átadott villamos energiát átveszi (a továbbiakban: „**Átadott Villamos Energia Mennyiség**”), és annak jelen Szerződés szerinti díját a Kereskedő számára a Szerződés rendelkezései szerint megfizeti.
    2. A Szerződött Villamos Energia Mennyiséghez képest az Átadott Villamos Energia Mennyisége ± 20 %-kal szabadon (jogkövetkezmények nélkül) változhat. A villamos energia eltérésének meghatározásával és annak szerződésszegéskénti elszámolásával kapcsolatosan a Szerződés 3. sz. mellékletében meghatározott feltételeket kell alkalmazni.

*5.2. A szerződött, valamint a minimális és maximális villamos energia mennyiség:*

**a) Szerződött Villamos Energia Mennyiség (MSZERZ) a Szerződés időtartamára: MSZERZ = [\*] kWh**

b) A Jelen Szerződés szerinti minimális (a továbbiakban: „**Minimális Villamos Energia Mennyiség**”) és maximális (a továbbiakban: „**Maximális Villamos Energia Mennyiség**”) villamos energia mennyiség (MMIN és MMAX) elszámolására az alábbi szabályokat kell alkalmazni:

b.1. **Minimális Villamos Energia Mennyiség (MMIN):**

A Minimális Villamos Energia Mennyiség az a mennyiség, melynek szerződéses időszak alatti átvételére Felhasználó kötelezettséget vállal.

**A Minimális Villamos Energia Mennyiség a Szerződött Villamos Energia Mennyiség 80%-a: MMIN = [\*] kWh**

Amennyiben Felhasználó nem tudja a Minimális Villamos Energia Mennyiséget átvenni a szerződéses időszak alatt (kivéve a 13. pont szerinti Vis Maior eseményt vagy olyan körülményt, ami a Kereskedő, vagy a hálózati engedélyesek felelőssége) Felhasználónak – pótdíj jogcím alatt – meg kell fizetnie az el nem fogyasztott mennyiség ellenértékét Kereskedő részére. Az el nem fogyasztott villamos energia egységára megegyezik a jelen Szerződés 10.1. pontjában meghatározott Egységárral.

b.2 **Maximális Villamos Energia Mennyiség (MMAX):**

A Maximális Villamos Energia Mennyiség az a mennyiség, melynek szerződéses időszak alatt, jelen Szerződésben meghatározott Egységárakon történő leszállítására Kereskedő kötelezettséget vállal.

**A Maximális Villamos Energia Mennyiség a Szerződött Villamos Energia Mennyiség 120%-a: MMAX = [\*] kWh**

Amennyiben Felhasználó szerződéses időszak alatti fogyasztása a Maximális Villamos Energia Mennyiséget meghaladja, Felhasználó a Maximális Villamos Energia Mennyiség feletti villamos energiát az alábbi egységáron köteles megfizetni:

(i) az idősoros Felhasználási helyeken a TMAVIR (TMAVIR = az Átviteli Rendszerirányító által a honlapján (www.mavir.hu) az elszámolt hónapra közzétett, felszabályozásra vonatkozó, negyedórás bontású egységár) áron, amennyiben a TMAVIR ára nem éri el a jelen Szerződés 10.1. pontjában meghatározott energiadíjat, úgy az elszámolás a jelen Szerződés 10.1. pontjában megadott energiadíjon történik. (Kereskedő jogosult jelen pontban meghatározott áron szállítani a villamos energiát attól a ¼ órától kezdődően, amikor az elfogyasztott villamos energia mennyiség eléri a Maximális Villamos Energia Mennyiséget.)

(ii) a profilos Felhasználási helyeken a jelen szerződés 10.1. pontjában meghatározott energiadíjon, az energiadíj mellett a Felhasználó köteles megfizetni a Kereskedőnek a Maximális Villamos Energia Mennyiség feletti fogyasztás tekintetében – a Kereskedő terhére jelentkező indokolt és – igazolt többletköltségeket is. (Kereskedő a többletköltségeket az elosztói engedélyes közreműködésével végzett 15.5. pontnak megfelelő elszámolás alkalmával, a Maximális Villamos Energia Mennyiség feletti energiamennyiségre utólag érvényesíti.)

(iii) A túllépéssel érintett villamos energiamennyiségnek az idősoros és profilos Felhasználási Helyek közötti megosztását (a túllépés összetételét) az elosztói engedélyesek adatszolgáltatása alapján kell meghatározni úgy, hogy az elosztói engedélyesek által az idősoros Felhasználási Helyekre allokált energiamennyiség értékét a túllépésnek megfelelő – a túllépés értékét jelentő – energiamennyiségből történő levonás után fennmaradó mennyiségi érték adja a profilos Felhasználási Helyekre jutó túllépési értéket.

# A FELEK JOGAI ÉS KÖTELEZETTSÉGEI

## A Kereskedő jogai, kötelezettségei és felelőssége

### A Kereskedő felelős az 1. sz. mellékletben meghatározott Felhasználási Hely(ek) villamos energia igény(ei)nek teljes beszerzéséért, vagyis a Kereskedő a Felhasználó által ott felhasználásra kerülő villamos energia mennyiséget saját nevében vásárolja meg. A Kereskedő (vagy vele szerződéses kapcsolatban álló mérlegkör-felelős) ezen kötelezettsége teljesítése érdekében mérlegkör szerződéssel rendelkezik az átviteli rendszerirányítóval, a MAVIR Zrt-vel (a továbbiakban: „MAVIR”) a kiegyenlítő energia elszámolásáról. A Kereskedő a Szerződés hatálya alatt a mérlegkör szerződésen keresztül folyamatosan biztosítja a mérlegkörébe tartozó Felhasználó villamos energia ellátásához szükséges villamos energia rendelkezésre állását.

6.1.2. A Kereskedő a Felhasználó által meghatározott villamos energia mennyiséget a Szerződésben meghatározott feltételek szerint a magyar villamos-energia rendszerbe (a továbbiakban: „**VER**”) való betáplálás útján biztosítja.

6.1.3. A Kereskedő felelős a 1. sz. mellékletben meghatározottFelhasználási Hely(ek) villamos energia igény(ei)nek beszerzéséért, vagyis köteles a Felhasználó által ott felhasznált villamos energia mennyiséget saját nevében előre megvásárolni. Kereskedő köteles az érintett hálózati engedélyesekkel együttműködni a Felhasználó ellátása érdekében.

### A Kereskedő mindenkor fenntartja, illetve mindenkor megfelel a Magyar Energetikai és Közmű-szabályozási Hivatal (a „Hivatal” vagy „MEKH”) által kibocsátott működési engedélyének, üzletszabályzatának és a mérlegkör szerződésének rendelkezéseinek, köteles továbbá a tevékenységére vonatkozóan a Szerződés ideje alatt kereskedelmi engedélyesi, valamint mérlegkör felelősi tevékenységet – a Felek ellenkező megállapodása hiányában – folyamatosan megszakítás nélkül fenntartani és elvégezni. Amennyiben ezt a Kereskedő nem tartja be, úgy tevékenysége súlyos szerződésszegőnek minősül.

6.1.5. A Felhasználó jogosult a jelen Szerződés teljesítésével kapcsolatos kérdésekben a Kereskedőhöz fordulni, aki a tőle elvárható szakértelemmel köteles a Felhasználó részére megfelelő tájékoztatást (a tájékoztatás ilyen irányú kérés esetén írásbeli tájékoztatás) adni. Ennek díját a 10.1. pontban szereplő ár tartalmazza.

### A Kereskedő által folyamatosan a Felhasználó igényeinek megfelelően betáplált villamos energia leszállítása és a teljesítmény biztosítása a Felhasználó számára az elosztói engedélyes feladata.

A Felhasználónál a Szerződés hatálya alatt fellépő vételezési üzemzavarokért a Kereskedő nem felelős, azonban a jelen Szerződés alapján Felhasználó írásbeli igénye esetén – a Szerződés hatálya alatt – vállalja a Felhasználó képviseletét azon hálózati engedélyessel szemben, amely a Felhasználónál a Szerződés hatálya alatt jelentkező vételezési zavart okozta(k), a képviselet körében a Kereskedő a tőle elvárható szakértelemmel jár el és ad tanácsot a Felhasználó részére. Felhasználó hálózati engedélyessel szembeni képviseletére a Kereskedőt jelen Szerződés aláírásával kifejezetten felhatalmazza. Igény szerint a Felhasználó a Kereskedő részére a felhatalmazást tartalmazó külön írásos nyilatkozatot is kiad.

Amennyiben Felhasználó észleli, hogy i) egy adott Felhasználási Helyen szolgáltatott villamos energia feszültségjellemzői nem felelnek meg az előírt minőségi jellemzőknek, ii) vagy az adott Felhasználási Hely ellátása szünetel, a Felhasználó ezt köteles haladéktalanul jelezni a területileg illetékes hálózati engedélyesnek. Felhasználó jogosult mindezt a Kereskedőnek is jelezni faxon vagy e-mailben. Felhasználó bejelentésére a Kereskedő haladéktalanul tájékozódik a Felhasználót ért ellátási zavarról az illetékes hálózati engedélyesnél, az üzemzavar okáról és 15 (tizenöt) napon belül eljárásának eredményéről írásban tájékoztatja a Felhasználót.

### A Kereskedő szorosan együttműködik az elosztói engedélyessel jelen Szerződés megfelelő teljesítése érdekében és ezen együttműködés keretében megfelelően tájékoztatják egymást a Felhasználóval kapcsolatos felhasználási adatokról. A Kereskedő az elosztói engedélyestől kapott tájékoztatásról, vagy bármilyen más engedélyestől érkezett megkeresésről köteles a Felhasználót legkésőbb 15 (tizenöt) napon belül írásban értesíteni. A Kereskedő a Felhasználóval szembeni – a profilos felhasználási helyekre vonatkozó – havi elszámolás során a MÉF (Mértékadó Éves Fogyasztás) értékek adott naptári hónapra eső mennyiségi értékét veszi alapul. A MÉF értékekben bekövetkező módosulás időpontjáig és a módosulás Felhasználóval való, jelen Szerződésnek megfelelő közléséig – a Szerződés 1. sz. mellékletében (a módosulást megelőzően) meghatározott – MÉF értékek képezik a havi elszámolás alapját. A MÉF értékekben bekövetkezett bármely módosulás i) csak az elosztói engedélyes leolvasása ii) vagy az általa indokoltan végrehajtott más módosításon, iii) egyebekben a Felhasználó kérésére, a Szerződés szerint elvégzett és az elosztói engedélyesek által jóváhagyott egyéb módosításon alapulhat.

A Szerződés részét képező profilos Felhasználási Helyeken, a jelen Szerződés hatálybalépésnek időpontjában érvényes MÉF étékekre vonatkozó, az illetékes elosztói engedélyes által nyilvántartott adatokat a Szerződés 1. sz. melléklete tartalmazza. Kereskedő köteles a MÉF – elosztói engedélyes által nyilvántartott – adatoknak a megváltozásáról Felhasználót naptári havonta 1 (egy) alkalommal az adott naptári hónapot követő hónap 5. (ötödik) munkanapjáig elektronikusan „Excel” táblázattal írásban a Felhasználói kapcsolattartón keresztül értesíteni. A Kereskedő értesítési kötelezettsége ez esetben abban az esetben áll fenn, ha a Kereskedőnek tudomására jut MÉF adat megváltozása. Felhasználó a MÉF adatokról, vagy ezek megváltozásáról vett értesítést követően kezdeményezheti a MÉF értékének módosítását. A módosítást a Kereskedő a Felhasználó nevében és képviseletében legkésőbb a módosítási igény kézhezvételét követő 2 (kettő) munkanapon belül köteles továbbítani az illetékes elosztói engedélyes részére. Amennyiben a módosítás több, mint 5%-al térne el az elosztói engedélyes által nyilvántartott, vagy módosítással felkínált MÉF értéktől, a módosítás igényt a Felhasználónak írásban indokolnia kell. Felhasználó tudomásul veszi, hogy a bejelentett módosításokat az elosztói engedélyes visszaigazolásának megfelelően, a visszaigazolás szerint meghatározott időponttól kezdődően kell a mennyiségi elszámoláshoz figyelembe venni. A módosítási igény elfogadásáról vagy elutasításáról az elosztói engedélyes által adott visszajelzést a Kereskedő a jelen Szerződésben fogalt adattovábbítási szabályok szerint továbbítja Felhasználónak. A MÉF értékek jelen Szerződésnek megfelelő módosulásai a Szerződés 1. sz. mellékletét (az adott Felhasználási Helyre vonatkozó MÉF adatok tekintetében) módosítják; az 1. sz. mellékletet ennek megfelelően a módosult MÉF értékeknek megfelelően kell alkalmazni.

**A Felek megállapodnak abban, hogy a Kereskedő a VET. 63 § (1) bekezdés alapján a Felhasználó hálózat használati szerződését megbízottként összevontan kezeli, azzal, hogy a Kereskedő a villamosenergia-rendszer használatáért fizetendő díjakat nem érvényesítheti a Felhasználó felé, tekintettel arra, hogy azokat a Felhasználó közvetlenül fizeti meg az illetékes engedélyes(ek) számára.** Ennek alapján a Kereskedőnek nem feladata a villamosenergia-rendszerhasználati díjak elszámolása és megfizetése, így a Kereskedő nem felelős e díjak teljesítéséért. Felek rögzítik, hogy a fenn hivatkozott szerződések megbízottként való kezelése nem jogosítja fel Kereskedőt arra, hogy a szerződéseket a Felhasználó külön írásos felhatalmazása hiányában módosítsa, a szerződések megbízottként való kezelése nem foglalja magában a rendszerhasználati díjak elszámolását.

6.1.8. **Kereskedő köteles a jelen Szerződés hatálybalépéséhez szükséges kereskedőváltás végrehajtását elősegíteni, ennek keretében a végrehajtás során annak lebonyolításában a Felhasználó nevében teljes körűen eljár**, köteles továbbá a kereskedőváltás során – a Felhasználót a Szerződés hatálybalépése előtt ellátó kereskedő által – Kereskedőnek átadott Felhasználási Helyeket átvenni. **Felhasználó a VET. 47/B § (1) bekezdése alapján a kereskedőváltás lebonyolításának végrehajtásával jelen Szerződés aláírásával kifejezetten megbízza Kereskedőt,** továbbá vállalja, hogy a jelen Szerződés útján adott megbízást külön nyilatkozattal is kész megerősíteni, ha a Kereskedő ilyen írásbeli nyilatkozat kiadását kéri.

* + 1. Kereskedő köteles a Kbt. 125. § (4) bekezdésében foglalt kötelezettségeit betartani. Kereskedő a Szerződés teljesítésének teljes időtartama alatt tulajdonosi szerkezetét a Felhasználó számára megismerhetővé teszi és a Kbt. 125.§ (5) bekezdés szerinti ügyletekről a Felhasználót haladéktalanul értesíti.

## A Felhasználó jogai és kötelezettségei

### A Felhasználó jogosult a Szerződéssel érintett Felhasználási Helyekre vonatkozóan, a Szerződés szerinti villamos energia ellátásával kapcsolatos ügyekben bármikor a Kereskedőhöz fordulni, aki a tőle elvárható szakértelemmel a Felhasználó részére tanácsot vagy tájékoztatást ad, illetve biztosítja számára az üzletszabályzatában, valamint a jelen Szerződésben foglalt szolgáltatásokat. Felhasználó jogosult a jelen Szerződés 6.1.7. és 6.3.1. pontokban foglaltak szerint meghatározott – Kereskedő közreműködésével vett – adatszolgáltatásra és adatkezelésre. A Felhasználó a tevékenységében, felhasználási szokásában történt változás esetén írásban kezdeményezheti az elosztói engedélyesnél a profilba sorolásának felülvizsgálatát, az elosztói engedélyes által módosított profilba sorolást a Kereskedő köteles jelen Szerződés teljesítéséhez a módosítási időpontot követően alkalmazni.

### Amennyiben a Felhasználó a Kereskedő szolgáltatásaival elégedetlen, panaszával a Kereskedő által kijelölt kapcsolattartóhoz, vagy a Kereskedő Üzletszabályzatában megjelölt – az ügyfelek tekintetében – kapcsolattartási helyhez fordulhat, felek a Kereskedő ekként vett kapcsolattartási pontjait a Felhasználóval való kapcsolattartásban ügyfélszolgálatnak tekintik.

### A Felhasználó köteles a Szerződés időtartama alatt a hálózat-csatlakozási és a hálózathasználati szerződéseit hatályban tartani (ezeket az elosztói engedélyes kezdeményezésére megkötni, ha e szerződések nem lennének írásba foglalva a Szerződés aláírásának időpontjában), és e szerződésekben foglaltakat teljesíteni.

### A Felhasználó vállalja, hogy a jelen Szerződés 2. számú mellékletét képező Mérlegkör Tagsági Szerződés rendelkezéseinek megfelelően jár el (kivéve, ha annak rendelkezései ellenétesek a jelen Szerződés rendelkezéseivel).

### A Felhasználó vállalja, hogy a Szerződés időtartama alatt a jelen Szerződés 1. számú mellékletében meghatározott Felhasználási Helyek teljes villamos energia szükségletét a Kereskedőtől szerzi be.

* + 1. A Felhasználó a jelen Szerződés alapján felmerülő fizetési kötelezettségeinek a Szerződésben meghatározott szerint, határidőben eleget tesz.
    2. A Felhasználó köteles a Kereskedőt az alábbi eseményekről az itt meghatározott időpontban értesíteni:

1. A tervszerű megelőző karbantartás (tervszerű leállás) tervezett időpontja(i)ról, időtartama(i)ról legalább egy hónappal a tervszerű megelőző karbantartást (tervszerű leállást) megelőzően. Ezen értesítésben meg kell jelölni a várható fogyasztás(oka)t.
2. Terven kívüli leállás vagy berendezés meghibásodás esetén haladéktalanul a tény vagy várható időpontról és időtartamról. Ezen értesítésben meg kell jelölni a várható fogyasztás(oka)t.
3. A Felhasználó kötelezettséget vállal arra, hogy amennyiben valamely Felhasználási Helyen a tevékenységet megszünteti, úgy arról legkésőbb a felhasználás tervezett megszüntetési időpontját megelőző 30 (harminc) naptári nappal megelőzően a Kereskedőt értesíti.

## A Felek együttműködése az energia fogyasztással kapcsolatosan

### A Kereskedő a Mérlegkör Tagsági Szerződéshez kapcsolódóan a Felhasználó részére az alábbi adatokat díjmentesen biztosítja:

* a Szerződés időtartama alatt az idősoros Felhasználási Helyeken külön-külön a tárgyhónap villamos energia fogyasztásának mennyiségi (kWh értékű) adatait (továbbá a távmért fogyasztási helyek negyedórás fogyasztási adatait), a tárgyhónapot követő hónap 15. (tizenötödik) napjáig, amennyiben az adatokat az elosztói engedélyesek a Kereskedőnek átadják;

* a Szerződés lejártát követően éves elszámolással a Szerződés időtartama alatt a Felhasználási Helyeken – mérési pont azonosítónkként (azaz **POD**-onként) külön-külön – felhasznált (Felhasználó által átvett) villamos energia mennyiségét (kWh értéken), a Felhasználó által a Kereskedőnek megfizetett díjakat, adókat, pénzeszközöket és más költségeket, beleértve a Felhasználási helyek összességén a Szerződés időtartama alatt elszámolt KÁT energiamennyiség (kWh értéken vett) mértékét és költségét, de bele nem értve a felhasználással kapcsolatos rendszerhasználati díjakat;
* az elosztói engedélyestől átvett és az elosztói engedélyesek által Felhasználási Helyenként nyilvántartott – az elosztói engedélyes(ek) által mérőleolvasás alapján, vagy a Felhasználó kérésére, vagy egyéb okból mérési pontonként aktualizált, egyebekben a Felhasználó kezdeményezésére az elosztói engedélyes által jóváhagyott módon módosított – MÉF értékeket (kWh/év) táblázatos formában rendelkezésre bocsátani. Kereskedő abban az esetben köteles ezen adatok biztosítására, ha a Szerződés 6.1.7. pontja alapján átadott adatokhoz képest módosulás következett be, és ha az adatokat a Kereskedőnek az elosztói engedélyes előzetesen átadta.

### A Felek az értesítéseket e-mail-ben (vagy az internetkapcsolat hibája esetén faxon), továbbá a jelen Szerződésben meghatározott esetekben írásban juttatják el egymásnak a megjelölt kapcsolattartón keresztül a Szerződés értesítési szabályai szerint. Felek Szerződéshez kapcsolódó értesítései kiterjednek a Szerződés 1. sz. mellékletét érintő adatokban bekövetkező változásokra, beleértve a Felhasználási Helyeken felszerelt mérők és mérési berendezések adatiban bekövetkező változásokat is (pl. mérőcsere). Kereskedő adatszolgáltatási kötelezettsége az 1. sz. mellékletet illetően abban az esetben áll fenn, ha az elosztói engedélyestől vagy a Felhasználótól megkapja a változásokat jelentő adatokat. Felhasználó jelen Szerződés aláírásával felhatalmazza a Kereskedőt arra, hogy a mérőcserével kapcsolatos adatszolgáltatást kérjen az illetékes elosztói engedélyestől, Kereskedő köteles az adatszolgáltatásra (adatkérésre) vonatkozó felhatalmazását jelen Szerződés aláírását követő legkésőbb 30 (harminc) napon belül az illetékes elosztói engedélyesekkel közölni.

1. **A SZERZŐDÉS HATÁLYBALÉPÉSÉNEK FELTÉTELEI**

7.1.A Felhasználó kijelenti, hogy a Szerződést megelőzően kötött villamos energia adásvételi szerződése a Szerződés hatálybalépésének időpontjában megszűnik. Felhasználó a megszűntetésre kerülő villamosenergia-vásárlási szerződések tekintetében a VET. 47/C. § (3) bekezdésében meghatározott bejelentési kötelezettségének eleget tesz. A Szerződés hatálybalépésének feltétele az eredményes kereskedőváltás végrehajtása és az adott Felhasználási Helynek a Kereskedő mérlegkörébe vétele.

7.2. Ha kereskedőváltás esetén – olyan esetben, amikor egyes Felhasználási Helyeken a Felhasználó a korábbi villamosenergia-vásárlási szerződését felmondással szüntette meg – a VET. Vhr. 26. § (7) bekezdésében meghatározottak miatt, a Felhasználó korábbi villamos energia szerződése a Szerződés hatálybalépését követően hatályban marad, a kereskedőváltással kapcsolatos kötelezettségek teljesítéséig, a Felhasználó a korábbi villamosenergia-adásvételi szerződés hatályának meghosszabbodásáról és megszűnéséről a tudomásszerzését követően haladéktalanul köteles írásban tájékoztatni a Kereskedőt, megjelölve a jelen Szerződés meghosszabbodással érintett Felhasználási Helyekre vonatkozó hatálybalépésének időpontját (mely nem lehet korábbi, mint a korábbi szerződés megszűnését követő nap 00 óra 00 perce).

7.3. A Szerződés hatálybalépésének (és hatályban tartásának) együttes feltételei:

* a Kereskedő érvényes és hatályos villamos energiakereskedői működési engedélye (a Szerződés teljes időtartama alatt);
* az átviteli rendszerirányítóval (MAVIR) létrejött mérlegköri szerződés (a Szerződés teljes időtartama alatt), mely alapján Kereskedő i) vagy saját jogon mérlegkör-felelősként eljárhat, ii) vagy a mérlegkör-felelőssel megkötött jogviszony alapján rendelkezik olyan joggal, hogy ő a mérlegkör-felelős helyett és nevében eljárva mérlegkör tagsági megállapodás köthet;
* a Felhasználó a villamosenergia-értékesítés megkezdése napjának 0:00 órájától a Kereskedő mérlegköréhez, vagy a Kereskedő által képviselt mérlegkörhöz csatlakozik – a csatlakozásnak a Szerződés hatálybalépéséhez a hatálybalépéssel érintett Felhasználási helyekre ki kell terjednie – a jelen Szerződés mellékletét képező Mérlegköri Tagsági Szerződés aláírásával és a mérlegköri tagságát a jelen Szerződés hatálya alatt fenntartja.

1. **A FELHASZNÁLÁSI HELYEK**

8.1. Az 1. számú melléklet a Felhasználó megnevezésével (cégnév, székhely) magában foglalja Felhasználási Helyenként az egyes Felhasználási Helyek címét, POD azonosítóját, RHD besorolását, felhasználói típusát (távmért, profilos), a profilos felhasználási helyek profilcsoportját, valamint annak az elosztói engedélyesnek a megnevezését (cégnév), melynek a hálózatához a Felhasználási Hely csatlakozik. Tartalmazza továbbá a Szerződött Villamos Energia Mennyiség adott Felhasználási Helyre eső kWh értékét, mely érték a profilos felhasználási helyek esetében a MÉF értékkel egyezik meg.

Az 1. sz. melléklet a Szerződés teljesítési időszaka alatt külön tartalmazza azokat a Felhasználási Helyeket (ha ilyenek vannak, vagy lesznek), ahol a Felhasználó un. háztartási méretű kiserőművet (a továbbiakban: „**Kiserőmű**”) működtet. A Kiserőmű működésével érintett Felhasználási Helyek esetében a melléklet magában foglalja a Kiserőmű által várhatóan – a Szerződés hatálya alatt – megtermelt (megtermelni tervezett) villamos energia mennyiségét, annak kWh értékét. Tartalmazza az 1. sz. melléklet a Szerződés 15.1. pontjától eltérő időpontban való hatálybalépését is (amennyiben a hatálybalépés az adott Felhasználási helyen a 2016. január 01. nap 00:00 órai időpontjától eltérő időpont lenne). Ha az 1. sz. mellékletben nem kerül külön feltüntetésre a hatálybalépési időpont a Szerződés a Felhasználási Helyen a 15.1. pontban megjelölt időpontban a 6.3. pontban írt feltételek mellett lép hatályba.

8.2. A Kereskedő a VET. Vhr. 4. § alapján köteles arra, hogy a Kiserőmű által a Szerződés hatálya alatt megtermelt villamos energiát a Felhasználótól átvegye (megvásárolja), továbbá a jelen Szerződés alapján köteles arra is, hogy az átvett villamos energia ellenértékét a Szerződés 10.1. pontjában megtatározott mértékű Energiadíj alapján Felhasználónak megfizesse (ez utóbbi kötelezettsége a Kereskedőnek abban az esetben áll fenn, ha a Kiserőmű üzemelése során az adott mérési ponton (POD) a Felhasználó vételezése a Kiserőmű által termelt energiamennyiségtől kevesebb mértékű). Felek rögzítik, hogy a Kiserőmű által megtermelt energiamennyiség elszámolását és ennek alapján a Feleket terhelő kötelezettségek meghatározását a hatályos jogszabályok szerint kell elvégezni a Szerződés hatályának megszűnésekor, a megszűnéshez kapcsolódó 15.5. pontnak megfelelő elszámolás során. Felek megállapodnak abban, hogy a Kiserőmű által megtermelt villamos energia mértékét a Szerződés hatályának megszűnésekor, a megszűnéshez kapcsolódó 15.5. pontnak megfelelő elszámolás során számolják el, Kereskedő köteles az elszámolt villamos energia mértékének megfelelő Energiadíj alkalmazásával meghatározott ellenérték Felhasználónak való megfizetésére, a megfizetés a Szerződés hatályának megszűnését követő 20 (húsz) napon belül – a Felhasználó által – 30 (harminc) napos fizetési határidővel kiállított számla alapján kerül sor.

Felek megállapodnak abban is, hogy amennyiben az 1. sz. mellékletben felsorolt Felhasználási Helyek valamelyikén Kiserőmű kerülne telepítésre, úgy az 1. sz. mellékletet a változásnak megfelelően kiegészítik (feltüntetik különösen a Kiserőmű felszerelésével érintett felhasználási helyet, az ott megtermelni tervezett energiamennyiség kWh érték). A kiegészítéssel (aktualizálással) érintett Kiserőműre a jelen Szerződésben vett elszámolási szabályokat alkalmazzák.

8.3. Az 1. sz. melléklet tartalma csak a Szerződésben meghatározottak szerint módosulhat vagy egészülhet ki, a módosítást vagy kiegészítést, a módosítás vagy a kiegészítés alapjául szolgáló változás hatályának időpontjától kell alkalmazni (és a mellékleten átvezetni).

# AZ ÁTADOTT VILLAMOS ENERGIA ÉS A RENDELKEZÉSRE BOCSÁTOTT TELJESÍTMÉNY MÉRÉSE, LEOLVASÁS

9.1. A Felek közötti villamos energia forgalom mérése a vonatkozó szabványoknak, biztonsági és mérésügyi előírásoknak megfelelő, hatóságilag hitelesített fogyasztásmérő berendezéssel történik, amely az elosztói engedélyes tulajdonában van. A mérés ezen feltételeit a Szerződés hatálya alatt folyamatosan biztosítani kell; a mérés biztosítása az elosztói engedélyes kötelezettsége.

9.2. Minden mérést, leolvasást és ellenőrzést az elosztói engedélyes végez el és az adatokat a vonatkozó jogszabályokban és szabályzatban előírt módon továbbítja a Kereskedő számára. Az elszámolás ezen adatokon alapul. A ténylegesen szállított mennyiség pénzügyi elszámolásának alapját, az illetékes elosztói engedélyes által a Kereskedőhöz eljuttatott mérési adatok, vagy a jelen Szerződés 15.5. pontjában foglaltak szerint meghatározott mérési adatok képezik.

9.3. Amennyiben a mérők meghibásodtak, vagy azok hitelessége lejárt illetve megszűnt, a Felek egyeztetnek és a fogyasztási adatokat a Felhasználó hálózathasználati szerződésének és a hálózati engedélyes üzletszabályzatának rendelkezései figyelembevételével közösen állapítják meg.

1. **A SZERZŐDÉS SZERINTI VILLAMOS ENERGIÁÉRT FIZETENDŐ DÍJ**

**10.1. Energiadíj: a jelen Szerződés időtartama alatt az Átadott Villamos Energiáért fizetendő díj (a továbbiakban: „Energiadíj”).**

**Az Energiadíj mértéke nettó [\*] HUF/1 kWh. Az Energiadíj az energia egységára (a továbbiakban: „Egységár”), melynek értéke a jelen Szerződés időtartama alatt állandó.** Az energiadíj tartalmaz minden olyan költséget és díjat, mely a jelen Szerződés teljesítésével a Kereskedőnél felmerül, valamint tartalmazza a Kereskedőt a jelen Szerződés alapján terhelő kötelezettségek ellenértékét is. Az Energiadíj nem tartalmazza azonban a jelen pontban alábbiakban meghatározott költségeket és díjakat. *(\*közbeszerzési eljárásban a Kereskedő nyertes ajánlatának megfelelő érték)*

Felek megállapodnak abban, hogy jelen Szerződés hatályának időtartama alatt a Felhasználó részére biztosított, leszállított villamos energiát a fentiek szerinti Egységáron számolják el, azzal, hogy:

* az Egységár nem tartalmazza az átvételi kötelezettség alá eső villamos energia költségét (vonatkozó rendelet: 63/2013 (X. 29.) NFM rendelet az átvételi kötelezettség alá eső villamos energiának az átviteli rendszerirányító által történő szétosztásáról és a szétosztás során alkalmazható árak meghatározásának módjáról). Az Egységár nem foglalja így magában a VET-ben meghatározott, a MAVIR-tól a Kereskedők által kötelezően megvásárolandó villamos energia mennyiségének és szabályozásának költségét (a továbbiakban: „**KÁT díjat**”), amelynek megvásárlására és megfizetésére a Felhasználó kötelezettséget vállal.
* a KÁT villamos energia mennyiséget a vonatkozó jogszabály szerint a Kereskedő szállítja. Az összes elfogyasztott villamos energiához képest, a KÁT villamos energia mennyiségét a Kereskedő minden hónapban a MAVIR által közzétett arányszám alapján határozza meg. Ezen KÁT villamos energia mennyiséget a Kereskedő minden hónapban a MAVIR által közzétett áron számlázza, aminek ellenértékét Felhasználó megfizeti. A számlában fel kell tüntetni a KÁT energiamennyiség tárgyhavi kWh értékét és annak alkalmazott egységárát.
* az alkalmazott Egységár nem tartalmazza továbbá az energiaadót, az ÁFA összeget, a hatósági árat jelentő rendszerhasználati díjakat, valamint a VET 147. §. alapján fizetendő MAVIR pénzeszközök díját, a jogszabályban meghatározott mértéken. Az energiaadó mértékét a 2004. január 1. napján hatályba lépett, az energiaadóról szóló 2003. évi LXXXVIII. törvény szabályozza. Az energiaadót a Felhasználó minden hónapban köteles megfizetni a Kereskedő részére a tárgyhavi fogyasztás, illetve a Kereskedő vonatkozó számlája alapján, melynek megfizetésére Felhasználó kötelezettséget vállal.
* Az Egységár egyebekben nem tartalmazza a jogszabályok alapján esetlegesen, a Szerződés aláírását követően felmerülő, a villamos energia kereskedelmi tevékenységet terhelő és felhasználókra (azaz a Felhasználóra) kifejezett jogszabályi felhatalmazás alapján továbbhárítható esetleges adókat, illetékeket, díjakat, járulékokat és más költségeket.

10.2. Az hatósági áras rendszerhasználati díjak (rendszerirányítási díj, rendszerszintű szolgáltatások díja, átviteli díj, elosztási díj) a villamos energia rendszerhasználati díjakról szóló mindenkor hatályos jogszabályokban vagy hatósági rendeletben kerülnek meghatározásra. A hatósági áras rendszerhasználati díjakat a Felhasználó közvetlenül fizeti meg a területileg illetékes engedélyes részére, ezek elszámolásában és teljesítésében a Kereskedő nem vesz részt és nem működik közre.

* 1. Adó jellegű tételek elszámolása

A Szerződésben meghatározott díjra a mindenkor hatályos adótörvények szerinti adók és egyéb jogszabály alapján az energiaárat terhelő díjak kerülnek felszámításra.

A VET. 140. § (4) bekezdése szerinti tranzakciós díj, mint különadó nem hárítható át a Felhasználóra, ilyen díjat a jelen Szerződés alapján meghatározott bármely – a Felhasználót terhelő – fizetési kötelezettség alapján érvényesített követelés nem tartalmazhat, továbbá a Felhasználóval szemben a díj érvényesítésére vonatkozó igény sem érvényesíthető. A Felek megállapodásának megfelelő kereskedői nyilatkozat joglemondásnak (Ptk. 6.190. § (1) bekezdés) minősül.

A szerződéskötés időpontjában hatályos – Szerződésben meghatározott energiadíjat terhelő – adótételek, díjtételek és pénzeszközök az alábbiak:

* a VET 147.§-ának (1) bekezdés a) pontja szerinti szénipari szerkezetátalakítási támogatás díja;
* a VET 147.§-ának (1) bekezdés b) pontja szerinti külön jogszabályban meghatározott személyi kör részére a villamosenergia-iparban fennálló vagy eltöltött munkaviszonnyal összefüggésben külön jogszabálynak megfelelően biztosított kedvezményes áru villamos energia ellátás támogatása;
* a VET 147.§-ának (1) bekezdés c) pontja szerinti Kapcsolt termelésszerkezet átalakítási díj;
* energiaadó;
* általános forgalmi adó.

Abban az esetben, ha a jövőben bármely jogszabály új adótípusról, illetékről, járulékról, vagy bármely egyéb, a villamosenergia-ellátással kapcsolatos új költségelem alkalmazásáról rendelkezik (együttesen „**Új költségelemek**”), amely közvetlenül érinti a Kereskedő Szerződéses kötelezettségeit, a szerződéses ár felett ezen új tétel(ek) is felszámításra és számlázásra kerülhet(nek), amennyiben i) ezen adók, illetékek, díjak, járulékok és más költségek megfizetésére jogszabály a Kereskedőt kötelezi, és ii) felhasználókra történő továbbháríthatóságot nem zárja ki. Jogszabály-módosítással bevezetett Új költségelemek alkalmazása a jelen Szerződés 14. pontja szerinti eljárással történhet.

# SZÁMLÁZÁS, FIZETÉSI FELTÉTELEK

11.1. Kereskedő a Szerződés alapján kibocsátott számláit a mindenkor hatályos adójogszabályok szerinti formában és tartalommal állítja ki a 10. pontban és a 11. pont további részeiben meghatározottak szerint. Amennyiben a Felek az általános forgalmi adóról szóló 2007. évi CXXVII. törvény (ÁFA Törvény) 175. §-ban meghatározott feltételeket teljesítik, úgy sor kerülhet elektronikus számla kiállítására is. Elektronikus számlakibocsátás esetén Felek külön gondoskodnak az elektronikus bizonylatok vonatkozó jogszabályok szerinti elektronikus formában történő megőrzésről és archiválásról.

11.1.1. Amennyiben a számláknak a 11.2. a)-c) pontokban meghatározott adattartalma közül bármelyik hiányzik, a számla nem kerül befogadásra.

11.1.2. A teljesítés elszámolása a Szerződéssel érintett mérési pontokat (POD) magába foglaló **gyűjtő számlában** történik, melynek eredményeképpen egy elszámolási időszakra valamennyi Felhasználási Helyre – az ott lévő mérési pontokra – egy számla kerül kiállításra.

A Kereskedő a számlát, annak kiállításával egyidőben Pdf. formában a Felhasználónak elektronikus úton a megjelölt kapcsolattartón keresztül megküldi. A Felhasználó kapcsolattartójának eljuttatott kimutatást a Felhasználóval szembeni tulajdonosi joggyakorlásra feljogosított MNV Zrt. részére is meg kell küldeni, a [\*] elektronikus levelezési címre[[1]](#footnote-1).

A teljesítések (így a 10. pontban meghatározott díjak és más költségek) elszámolási és számlázási periódusa naptári havi periódus. A Kereskedő a Felhasználási Helyek tekintetében Felhasználási Helyenként naptári havonta 1 (egy) számlát állít ki, mely magában foglalja a Felhasználó által fizetendő, a 10. pontban meghatározott díjakat és költségeket. A Felhasználó a havi teljesítést a számla befogadásától számított 30 (harminc) naptári napon belül banki átutalással köteles fizetni a Kbt. 130. § (1) és (6) bekezdésében foglaltak alapján. Amennyiben a számla formai, illetve tartalmi szempontból nem fogadható be, a 30 (harminc) napos fizetési határidő – a Felhasználót terhelő késedelmes teljesítés jogkövetkezményei szempontjából – a formai, illetve tartalmi szempontból befogadható számla befogadásától számítódik. A számla befogadása a Kbt. 130. § (1) bekezdés alapján teljesítésigazolásnak számít. A számlát befogadottnak kell tekinteni, ha a Felhasználó annak tartalmát a számla kézhezvételét követő 15 (tizenöt) napon belül nem vitatja. Abban az esetben, ha a számla kézhezvétele a számlában megadott fizetési határidőt megelőző 30. (harmincadik) naphoz képest későbbi időpontú, úgy a kézhezvételtől számolt 30 (harminc) naptári napos időtartam alatt Kereskedő nem tarthat igényt késedelmi kamatra és más a fizetési késedelemmel kapcsolatos jogkövetkezmény alkalmazására. Kereskedő tudomásul veszi, hogy Felhasználó belföldi illetőségű jogosulttal szemben fennálló fizetési kötelezettségét csak a Kereskedő cégnyilvántartásban szereplő belföldi pénzforgalmi számlájára teljesíti.

11.1.3. Felhasználó a teljesítésekkel összefüggésben előleget nem fizet.

* 1. A Kereskedőnek a számlán kötelezően fel kell tüntetnie:

1. Feltüntetendő adatok:

* jelen Szerződés azonosító száma
* a fizetés határideje
* a Felhasználó megnevezését, székhelyét

b)A számlának tartalmaznia kell:

* a számlázott Felhasználási Hely(ek) címét irányítószám feltüntetésével POD-onként külön-külön,
* mérési pont azonosítóját (POD) POD-onként külön-külön,
* tárgyidőszaki fogyasztott / elszámolt mennyiséget (kWh) összességében és POD-onként külön-külön,
* fizetendő díjelemeket, adókat és pénzeszközöket s ezek nettó összegét, összességében és POD-onként külön-külön, a KÁT díjat és annak alapjául szolgáló energiamennyiséget,
  + a Szerződés hatálybalépését követően kiállított első számlában a Felhasználási Helyeken felszerelt mérők szerződés hatálybalépésekori időpontra vett induló számlálóállásait (ha azokkal a Kereskedő rendelkezik), a Szerződés 15.5. pontja szerint meghatározva,
  + a szerződés megszűnését követően kiállított elszámoló számlában a Felhasználási helyeken felszerelt mérők számlálóállásának értékeit (ha azokkal a Kereskedő rendelkezik), a Szerződés 15.5. pontja szerint meghatározva.

c) A 11.1.2.pont szerinti kimutatásnak tartalmaznia kell:

* az összesítésben szereplő számlák sorszámait,
* az összesítésben szereplő számlák kiállítás dátumát,
* a számlák nettó, ÁFA és bruttó érték adatait,
* a fizetés határidejét.

Kereskedő a profilos elszámolású mérési pontok esetén a szerződés 1. sz. mellékletében megadott Mértékadó Éves Fogyasztás (MÉF) időarányos részét számlázza havonta. A MÉF érték egy naptári hónapra eső időarányos részének – az elosztói engedélyes üzletszabályzatától függően – vagy a MÉF 1/12-ed része, vagy a MÉF/365 x a tárgyhónap napjainak száma minősül. Az elosztói engedélyesek által történő évközi mérőleolvasáskor és a Szerződés lejártakor elszámoló számla készül. Az elosztói engedélyesek által történő évközi mérőleolvasásból eredő, vagy más okból végrehajtott esetleges MÉF módosításról a Kereskedő a Felhasználót jelen Szerződés szerint értesíteni köteles.

* 1. A számlák benyújtásának címe: Felhasználó székhelye

Kereskedő fenti számlabenyújtási címen kívüli minden számlabenyújtása a Kereskedő felelősségi körébe tartozik. Amennyiben a Kereskedő által kiállított számla nem Felhasználó számlabenyújtási címére kerül feladásra/kézbesítésre, akkor a fizetési határidő a számlabenyújtási késedelem idejével (azaz a jelen pont szerinti számlázási címhez történő iktatásba vételig eltelt idővel) meghosszabbodik.

* 1. A jelen szerződés teljesítéséhez kapcsolódó kifizetés az adózás rendjéről szóló 2003. évi XCII. törvény (Art.) 36/A. § hatálya alá tartozik.
  2. A számlakifizetésnek feltétele, hogy az Art. 36/A. § szerinti feltétel teljesüljön.
  3. Fizetési késedelem esetén alkalmazandó szabályok:
     1. Amennyiben a Felhasználó fizetési kötelezettségét – a jelen Szerződésnek megfelelően meghatározott és érvényesített ellenértéket – az esedékességet (fizetési határidőt) követő 8 (nyolc) napon belüli egyszeri írásbeli felszólítás ellenére sem fizeti meg, a Kereskedő a Ptk.-ban meghatározott rendelkezések alkalmazásával (6:155. § (1) bekezdés) meghatározott mértékű – a számla nettó értékére vetített–késedelmi kamatra jogosult, a fizetési késedelem felmerültétől számolva, valamint jogosult a fizetési késedelmen alapuló követelésének behajtásával kapcsolatos költségek megtérítését is kérni a Ptk. 6:155. § (2) bekezdésében foglalt mértékben. Felek a Felhasználóra vonatkozó fizetési késedelem jogkövetkezményeinek meghatározásakor tekintetbe vették, hogy Felhasználó szerződő hatóság (Ptk. 8:1. § (1) bekezdés 7. pont), míg szállító nem tekinthető jelen szerződéses jogviszonyában szerződő hatóságnak.
     2. Amennyiben Felhasználó a Kereskedő által kiállított számla kézhezvételét követő 30 (harminc) naptári napon túlmenően nem vitatott fizetési késedelembe esik, az a jelen Szerződés 12.4.3. pontja alapján a Felhasználó súlyos szerződésszegésének minősül és erre az esetre a Szerződésben meghatározott rendelkezések az irányadók.
     3. A jelen Szerződésben rögzített számlázási és fizetési feltételek megfelelően irányadóak a Kereskedő jelen Szerződés szerint esetleg felmerülő fizetési kötelezettségeinek teljesítésére is.
  4. Számlakifogásolás

A Felhasználó a Kereskedő elszámolásával, illetve számlázásával kapcsolatban reklamációt, kifogást írásban, megfelelő indokolással (lehetőség szerint bizonyítékokkal dokumentáltan) a számla kézhezvételét követő 15. (tizenötödik) napig jelenthet be, ha a kifogás a Felhasználó által a számla alapján megfizetendő ellenértéket érinti. A számlakifogásnak a számla vitatott része vonatkozásában a kifizetésre halasztó hatálya van. Az alaptalan kifogás estén a késedelmes fizetésre vonatkozó jogkövetkezményeket kell alkalmazni. A kifogásnak tartalmaznia kell a vitatott számla számát, keltét, esedékességét, a számla végösszegét, a vitatott összeget és a vita alapját.

A Felek kötelezettséget vállalnak arra, hogy a számlakifogásokkal kapcsolatos jogvitáikat megkísérlik békés úton rendezni és ennek érdekében a számlakifogás Kereskedő általi kézhezvételétől számított 20 (húsz) napon belül egyeztető megbeszélést tartanak. Amennyiben a Kereskedő a kifogás tartalmával egyetért, úgy helyesbítő számlát állít ki, melyet köteles haladéktalanul eljuttatni a Felhasználóhoz. A Kereskedő által elfogadott számlakifogás összege után késedelmi kamat nem számítható fel. Az eredeti és a helyesbítő számlában meghatározott összegeket a Felhasználó köteles a Kereskedő bankszámlájára átutalni legkésőbb a helyesbítő számla kézhezvételét követő 30 (harminc) napon belül.

Amennyiben a Felhasználó a számlakifogás során elismeri fizetési kötelezettségét (eredménytelen számlakifogás), akkor a vita befejezése vagy megegyezés esetén a befejezéstől vagy megegyezéstől számított 8 banki napon belül kell pénzügyileg teljesíteni, amennyiben a számlában meghatározott fizetési határidő már letelt.

# SZERZŐDÉSSZEGÉS ÉS KÖVETKEZMÉNYEI

## Szerződésszegés

12.1.1. A Felek jelen Szerződésben vállalt kötelezettségeinek megszegése, így különösen a teljesítés elmulasztása, kötbér és kártérítés fizetési kötelezettséget keletkeztet, illetve a Szerződés másik Fél által történő rendkívüli (azonnali hatályú) felmondását alapozhatja meg a jelen Szerződésben foglaltak szerint. A Felek mentesülnek a szerződésszegés jogkövetkezményei alól, ha bizonyítják, hogy az Vis Maior (13. pont) miatt következett be.

12.1.2. A jelen pontban rögzített szerződésszegési esetek és azok ugyanitt meghatározott jogkövetkezményei nem érintik a jelen Szerződés bármely más pontjában meghatározott szerződésszegési eseteket, illetve az azokhoz fűzött jogkövetkezményeket.

## 12.2. Kötbér

## A Felhasználó kötbérigényét megalapozó események és a fizetendő kötbér összege:

12.2.1.Ha aKereskedő olyan okból, amelyért felelős a villamos-energia szállítását a Szerződés hatálybalépésének időpontjában nem kezdi meg, vagy a szállítás megkezdését követően szünetelteti, a Kereskedő által fizetendő késedelmi kötbér értéke a szerződésszegéssel érintett Felhasználási Helyenként napi 50.000,- Ft (a szerződésszegéssel érintett naptári napok alapján számolva). A késedelmi kötbér tekintetében vett késedelmes napok meghatározása szempontjából a Kereskedő mindaddig késedelemben van, ameddig a szerződésszerű szállítást nem kezdi meg, vagy megfelelően helyre nem állítja.

12.2.2.Ha a Szerződés teljesítése – olyan okból, amiért a Kereskedő felelős – elmarad, akkor a Kereskedő a Szerződött Villamos Energia Mennyiség (kötbéralap) 10.1. pontban megjelölt nettó Energiadíj egységáron meghatározott értéke 5%-ának megfelelő összegű meghiúsulási kötbért köteles Felhasználónak fizetni, a meghiúsulási kötbér érvényesítése a Kereskedő teljesítési kötelmét kizárja (Ptk. 6:187. § (1) bekezdés). A kötbér alapjának meghatározásánál a Szerződés alapján már teljesített részt figyelembe kell venni, amely a kötbéralapot csökkenti. A Szerződés teljesítését meghiúsultnak kell tekinteni, ha a szerződés alapján vett teljesítéseknek a Szerződés hatálybalépési időpontjában való megkezdésével – bármely felhasználási helyen – a Kereskedő olyan okból, amiért felelős 30 (harminc) napot meghaladó késedelembe esik, vagy a már megkezdett teljesítést olyan okból, amiért felelős 30 (harminc) napon túl szünetelteti, továbbá ha a kereskedő súlyos szerződésszegése alapján Felhasználó a Szerződést felmondta.

Felek megállapodnak, hogy abban az esetben, ha a Kereskedőnek Felhasználóval szemben kötbérfizetési kötelezettsége keletkezik a 12.2.2. pontnak megfelelő jogi alapon, úgy Felhasználó jogosult a Kereskedővel szemben fennálló – a jelen Szerződés alapján meghatározott – fizetési kötelezettségébe a kötbér összegét beszámítani, a beszámítással a Felhasználó fizetési kötelme a beszámított kötbér értékéig megszűnik. Kereskedő jelen Szerződés aláírásával kifejezetten nyilatkozik, hogy a Felhasználó által érvényesített és a Szerződés 12.2.2. pontjának jogi alapján álló kötbér érvényesítését, a felhasználói beszámítás során a Kbt. 130. § (6) bekezdésének megfelelő olyan felhasználói követelésnek tekinti, melyet elismer, mely lejárt és a beszámítással érintett követeléssel egynemű.

12.2.3. A kötbérről terhelő levél kerül kiállításra. A kötbérterhelésben megadott kötbér összege a Felhasználónak a Kereskedővel szembeni fizetési kötelezettségeibe beszámítható a Kbt. 130. § (6) bekezdésében írtak alkalmazásával. Ennek alapján a Kereskedő kifejezetten nyilatkozik arra, hogy a Felhasználó által kiterhelt kötbér összegét a beszámításig nem vitatja (Ptk. 6.190. § (1) bekezdés).

Az esedékessé vált kötbér utáni késedelmi kamat fizetése – a Ptk. 6:189. §-ból fakadó jogi alapon – történik. Felhasználó a Kereskedőt terhelő kötbéren felüli kárának megtérítését is követelheti (Ptk. 6.187. § (3) bekezdés). Kereskedő által a jelen Szerződés alapján a Felhasználónak fizetendő bármely kötbér, vagy kártérítés, vagy más a Felhasználóval szemben fennálló a Kereskedőt jelen Szerződés alapján terhelő fizetési kötelem a Felhasználót a jelen Szerződés alapján terhelő fizetési kötelezettségekbe beszámítható (Ptk. 6:49. §), a Felhasználó által beszámított felhasználói igény a Felhasználó fizetési kötelmét csökkenti, a Kereskedőnek a Felhasználóval szemben fennálló követelése a beszámítás erejéig megszűnik (Ptk. 6:49. § (2) bekezdés), Felhasználó beszámítási jogát írásban a Kereskedővel szemben tett jognyilatkozatával belátása szerint gyakorolhatja a Kbt. 130. § (6) bekezdésében írtak alkalmazásával.

## Kártérítés

### 12.3.1 Kártérítési kötelezettség esetei

A Felek kötelesek megtéríteni a másik félnek a jelen Szerződés alapján fennálló bármely kötelezettségük megszegésével kapcsolatosan okozott, vagy azzal kapcsolatosan ténylegesen felmerült és bizonyított valamennyi veszteségét, kárát, kötelezettségét, költségét és kiadását beleértve a kamatokat, ügyvédi költségeket és egyéb jogi kiadásokat is.

A jelen Szerződés szerint fizetendő minden kártérítési összeget csökkenteni kell az ilyen követelések vonatkozásában a másik Fél részére biztosításból vagy más jogviszonyból, és egyéb kötelezettségből harmadik személyektől megtérülő összeggel.

Amennyiben a Kereskedő, mint mérlegkör-felelős havi adatszolgáltatási kötelezettségét elmulasztja, az ebből eredő jogkövetkezményekért a Kereskedő teljes körű felelősséggel tartozik az első bekezdésben meghatározott korlátozással.

A Felek a Ptk. 6:525. §-ban foglaltakra tekintettel kölcsönösen kizárják mindazon károk megtérítésére vonatkozó kötelmüket, melyek azért merültek fel, mivel a károsult fél a kármegelőzési, kárelhárítási és kárenyhítési kötelezettségének felróhatóan nem tett eleget.

### 12.3.2 A Kötbéren felüli kártérítés

A Felek kötbérfizetése nem mentesít a szerződésszegéssel a másik Félnek okozott számszerűsíthető és bizonyítható és a kötbér összegét meghaladó kár fentiek szerinti teljes megtérítése alól.

### Eljárási értesítés

Mindkét Fél azonnal értesíti a másik Felet bármely olyan követelésről vagy eljárásról, amely a másik Felet a jelen Szerződés kapcsán érintheti. Ezen értesítést, az azt követő lehető legrövidebb időn belül meg kell küldeni, hogy az adott Fél tudomást szerzett ilyen követelésről vagy eljárásról.

## 12.4. Felmondási jogot keletkeztető súlyos szerződésszegés

### Felmondási jog súlyos szerződésszegés esetén

Súlyos szerződésszegés esetén a súlyos szerződésszegéssel érintett Fél a jelen Szerződést a szerződésszegő Félhez intézett egyoldalú jognyilatkozattal a 15.3.3. pontban foglalt eljárási szabályok szerint felmondhatja.

### 12.4.2. A Kereskedő súlyos szerződésszegése

### 

A Kereskedő tekintetében súlyos szerződésszegésnek minősül különösen az, ha:

a) A Kereskedő az igény kézhezvételétől számított 30 (harminc) naptári napot meghaladóan nem tesz eleget a Felhasználónak járó kötbérfizetési vagy díj-visszatérítési kötelezettségének.

1. A Kereskedő megsérti az 6.1.1. pontban meghatározott kötelezettségét.
2. A Kereskedő nem tesz eleget a 6.1.4. pont szerinti kötelezettségének.

### 12.4.3. A Felhasználó súlyos szerződésszegése

A Felhasználó tekintetében súlyos szerződésszegésnek minősül különösen az, ha

1. Jelen Szerződés szerinti nem vitatott fizetési kötelezettségét – a Szerződés szerint a számla megfizetésére nyitva álló fizetési határidő leteltét követő 30 (harminc) napon túl – ajánlott levélben, személyesen vagy futár útján elküldött felszólítás ellenére, e felszólításban megjelölt határidőig – sem teljesíti.
2. A villamos energia átvételi kötelezettségét neki felróható okból egymást követő 5 (öt) naptári napot meghaladóan – az 1. sz. mellékletben meghatározott valamennyi Felhasználási helyre kiterjedően – nem teljesíti.
3. Megsérti a Kereskedő 6.2.5. pont szerinti teljes ellátási jogát az 1. sz. mellékletben meghatározott Felhasználási Helyekre.

## 12.5. A villamos energia szolgáltatás felfüggesztése (a villamos energia ellátásból való kikapcsolás)

A Kereskedő a Szerződés időtartama alatt kezdeményezheti a villamos energia szolgáltatás felfüggesztését az illetékes elosztói engedélyesnél a Felhasználó súlyos szerződésszegést megvalósító fizetési késedelme (Szerződés 12.4.3. a) pont) esetén, a súlyos szerződésszegéssel érintett Felhasználási Helyekre vonatkozóan.

A villamos energia szolgáltatás felfüggesztésének feltétele, hogy a Kereskedő a Felhasználót előzetesen ajánlott levélben, személyesen vagy futár útján két alkalommal – i) elsőként a Szerződés 11.6.1 pontja, ii) második alkalommal a súlyos szerződésszegés bekövetkezéséhez 12.4.3. a) pontban írtak szerint – fizetésre felszólította és a szolgáltatás felfüggesztését, mint lehetséges jogkövetkezményt határidő kitűzése mellett kilátásba helyezte. A Kereskedő vállalja, hogy a súlyos szerződésszegéssel érintett Felhasználási Hely felfüggesztését csak végső esetben kezdeményezi az illetékes elosztói engedélyesnél.

A Felhasználó jogosult a fizetési késedelmet illetően a számla esedékességét követően haladéktalanul egyeztetést kezdeményezni, amelytől a Kereskedő nem zárkózhat el. A Felek kötelesek az egyeztetést ésszerű határidőn belül lezárni.

# 13. VIS MAIOR

Vis Maiornak minősül minden olyan rendkívüli, a szerződés létrejötte után bekövetkező, annak teljesítését lehetetlenné tevő, vagy késleltető esemény, amelyet a szerződő felek nem láthattak előre és nem háríthattak el, és amely nem vezethető vissza a szerződő felek saját gondatlanságára vagy hibájára. Ilyen események lehetnek különösen, de ezekre nem korlátozva, természeti csapás, tűzvész, robbanás, árvíz, sztrájk, balesetek, zendülések, polgári zavargások, embargó, forradalom, földrengés, járvány, törvényes hatóságok intézkedése a szerződés hatálybalépését követően, export import tilalom, kikötők, dokkok, csatornák blokádja, radioaktív vagy vegyi szennyezés.

A Felek nem tekintik Vis Maiornak a pénzügyi forráshiány vagy a szerződéses mennyiség felhasználására vonatkozó képtelenség – amennyiben az nem az előző bekezdésben felsorolt következményekre vezethető vissza. Felek nem tartoznak felelősséggel egymás felé, nem esnek késedelembe, illetve nem követnek el szerződésszegést, amennyiben a kötelezettségek teljesítését ilyen Vis Maior esemény hiúsítja meg.

## Vis Maior értesítési követelmények

### A Vis Maior bekövetkezte

Bármely Fél, amely Vis Maiorra hivatkozik, köteles a másik Felet az aktuális Vis Maiorról a lehető legrövidebb időn belül írásban értesíteni. Ezen írásos értesítésnek tartalmaznia kell az esemény jellemzőit és annak a jelen Szerződés teljesítésére gyakorolt hatását, valamint az ismert mértékig a teljesítés mulasztásának várható időtartamát.

### A Vis Maior megszűnése

A Vis Maiorra hivatkozó Fél köteles a másik Felet értesíteni a Vis Maior megszűnéséről, illetve a Vis Maior azon hatásainak megszűnéséről, amelyek az adott Fél jogainak gyakorlását és a jelen Szerződésben foglalt kötelezettségeinek teljesítését korlátozza, a lehető legrövidebb időn belül azt követően, hogy ezek a tudomására jutottak.

### 13.1.3 Egyik Fél sem menthető fel a jelen Szerződés szerinti kötelezettségei teljesítésének elmulasztása vagy késedelmes teljesítése alól addig, amíg a 13.1.1. pontban említett értesítést a másik Félnek el nem juttatta. Ha viszont az értesítést a Vis Maior bekövetkeztéről megküldték, a Vis Maior által érintett Fél a 13.3.1. pont értelmében felmentést kap az ilyen késedelem vagy mulasztás alól az aktuális Vis Maior esemény kezdetétől a Vis Maior megszűnéséig.

## Vis Maior mérséklés

### A Vis Maior által érintett Fél:

a) köteles minden ésszerű erőfeszítést megtenni annak érdekében, hogy elhárítsa, megszüntesse, elkerülje, vagy mérsékelje bármely Vis Maior hatásait;

b) köteles minden ésszerű erőfeszítést megtenni annak érdekében, hogy a jelen Szerződés teljesítését a Vis Maior megszűnése után azonnal folytassa;

c) a másik Fél ésszerű kérésére köteles értesíteni a másik Felet részletesen leírva a Vis Maiort, annak okát, a hatásainak megszüntetése, elkerülése és mérséklése érdekében tett erőfeszítéseket, valamint a Vis Maior időtartamának becslését.

### Mindkét Fél köteles együttműködni szükség esetén ésszerű alternatív intézkedések kidolgozásában, illetve megvalósításában a Vis Maior hatásának megszüntetése érdekében.

## A Vis Maior hatása

### A 13.1.1 pontban előírt értesítés átadását követően egyik Fél sem felelős a jelen Szerződés szerinti kötelezettségei elmulasztásáért vagy késedelmes teljesítéséért, amennyiben az ilyen mulasztást vagy késedelmes teljesítést egy vagy több Vis Maior vagy annak hatása(i), vagy ezen események, és hatások bármely kombinációja okozta, vagy annak tulajdoníthatóan következett be.

### Ha a Vis Maior következtében valamely fél nem tudja szerződés szerinti kötelezettségét teljesíteni, és e körülmények 30 (harminc) napig fennállnak, bármelyik fél felmondhatja a szerződést a másik félnek küldött írásbeli értesítéssel. A teljesítéshez igazodó, még esedékessé nem vált díjaknak arányos megfizetése az azonnali hatályú felmondás jogának gyakorlásával egyidejűleg esedékessé válik.

### Az az időszak, amely az adott Fél számára jogai gyakorlásához és kötelezettségei teljesítésére, rendelkezésre áll, annyival hosszabbodik meg, amennyi idő az adott Fél számára az adott Vis Maior hatásainak elhárításához szükséges:

1. feltéve azonban, hogy a teljesítés meghosszabbítása nem nagyobb mértékű, mint a Vis Maior következményeinek kezeléséhez ésszerűen szükséges idő;
2. azzal a kivétellel, hogy a Vis Maior nem ad felmentést az adott Fél szándékos, illetve a Vis Maiortól független szerződésszegése alól.

### 13.3.4. A Felek megállapodnak abban, hogy a jelen pontokban foglalt rendelkezések teljesítésével, vagy értelmezésével összefüggésben keletkező esetleges jogvitákat a Jogvitákra irányadó eljárást szabályozó pont rendelkezéseinek megfelelően rendezik.

# KÖTELEZŐEN ALKALMAZANDÓ JOGSZABÁLYOK ÉS A JOGSZABÁLYVÁLTOZÁS

* 1. *Kötelezően alkalmazandó jogszabályok*

Amennyiben a Szerződés bármely pontja kógens jogszabályba ütközne, akkor a Szerződés fentieket sértő rendelkezése helyébe – minden további jogcselekmény, így különösen a Szerződés módosítása nélkül – a megsértett kötelező érvényű jogszabályi rendelkezés kerül. Fentieket kell megfelelően alkalmazni akkor is, ha valamely kógens jogszabály akként rendelkezik, hogy valamely rendelkezése a Szerződés része (vagy a szerződésben szövegszerűen szerepelnie kell) és azt szövegszerűen a Szerződés nem tartalmazza (az adott rendelkezés a szerződés részét képezi).

## Jogszabály változási esemény

Amennyiben a jelen Szerződés hatályba lépése után olyan Jogszabályváltozás következik be, amely

1. azt eredményezi, hogy bármelyik Fél jelen Szerződés szerinti bármely kötelezettségének teljesítése jogellenessé vagy érvényesíthetetlenné válik; vagy
2. lényeges mértékben sérti, bármelyik Fél jelen Szerződés szerinti jogait vagy növeli a Felek Szerződés szerinti kötelezettségeit;

a Felek kötelesek egymást értesíteni a vonatkozó Jogszabályváltozásról és a jelen Szerződésre való kihatásáról. Jogszabályváltozásnak minősülhet, a villamosenergia-ellátási szabályzatok módosítása is, illetve a MAVIR a jelen Szerződés teljesítését érintő esetleges rendelkezése, korlátozása, valamint minden olyan hatósági határozat, amely a Szerződés teljesítésére a fentiek szerint kihat.

## A jogszabályváltozás következménye

14.3.1. A Felek kötelesek az előző pont szerinti esetekben az értesítést követő legfeljebb 30 (harminc) naptári napon keresztül jóhiszeműen tárgyalást folytatni arról, hogy milyen módosítások szükségesek a Szerződéshez. A Felek minden tőlük elvárhatót megtesznek annak érdekében, hogy a jelen Szerződést úgy módosítsák, hogy a Szerződés legjobban tükrözze a Felek a jelen Szerződés hatálybalépésekor fennállt szándékát és a gazdasági értékének megőrzését. A Szerződés módosítása során figyelemmel kell lenni a Kbt. 132. § rendelkezésre.

14.3.2. Amennyiben a Felek nem jutnak megegyezésre 30 (harminc) napon belül, úgy a 16.1. pont rendelkezései szerint kötelesek eljárni.

# A SZERZŐDÉS IDŐTARTAMA ÉS MEGSZŰNÉSE

## A szerződés időtartama

**A jelen Szerződés 2016. január 01. nap 00:00 órakor lép hatályba**. A 7. pontban meghatározott kivételes esetben, az adott Felhasználási Hely tekintetében, a Szerződés a Felhasználó írásbeli nyilatkozata szerinti kezdő időpontban lép hatályba.

**A Felek a jelen Szerződést 2016. december 31. nap 24:00 óráig (lejárat időpontja) tartó határozott időtartamra kötik**, mely időpontban a Szerződés minden különösebb intézkedés nélkül automatikusan megszűnik a Felek között. A Szerződés megszűnése nem érinti a Felek jelen Szerződés alapján fennálló elszámolási kötelezettségét.

**Villamos energia biztosításának időtartama: 2016. 01. 01. nap 00:00 órától 2016. 12. 31. nap 24:00 óráig tart.** A szerződés meghosszabbítását a Felek kizárják.

## A szerződés megszűnése

A jelen Szerződés megszűnik különösen:

1. a Felek erre irányuló közös megegyezése esetén a Felek megállapodásában meghatározott időpontban;
2. a Szerződés 15.4 pont szerinti feltételei hiányoznak;
3. valamely Fél által a jelen Szerződés 15.3. pontja szerint a másik Félhez intézett szerződésszerű azonnali felmondás esetén;
4. a Szerződés 16.9. pontja alapján (Felhasználó általi felmondás esetén).

A Szerződés rendes felmondással nem szüntethető meg.

Kereskedő köteles a Kbt. 125. § (4) bekezdésében vett adatokat és információkat biztosítani a Felhasználóval szemben, az adatok megtagadása vagy hamis szolgáltatása a Kbt. 125. § (5) bekezdésének alkalmazását vonhatja maga után.

## A szerződés azonnali hatályú felmondása

### Felmondás a Kereskedő részéről

A Kereskedő a jelen Szerződés 15.3.3. pontjában rögzített eljárási rendet követve azonnali hatállyal felmondhatja a jelen Szerződést az alábbi események bármelyikének bekövetkezése esetén:

1. a Felhasználó fizetésképtelenségét az illetékes bíróság jogerős végzésben megállapítja, és ellene felszámolási eljárás indul vagy a Felhasználó csődeljárást iránti kérelmet nyújt be az illetékes bírósághoz; vagy a Felhasználó döntésre jogosult szerve jogutód nélküli megszűnést kimondó határozatot hoz;

b.) Vis Maior bekövetkezése esetén a 13.3.2 pontban foglaltak alapján;

1. a Felhasználó Súlyos Szerződésszegése esetén.

### Felmondás a Felhasználó részéről

A Felhasználó a jelen Szerződés 15.3.3. pontjában rögzített eljárási rendet követve azonnali hatállyal felmondhatja a jelen Szerződést az alábbi események bármelyikének bekövetkezése esetén:

1. a Kereskedő csődeljárás megindítása iránti kérelmet nyújt be az illetékes bírósághoz; vagy fizetésképtelenségét az illetékes bíróság jogerős végzésben megállapítja, és ellene felszámolási eljárás indul; vagy a Kereskedő legfőbb szerve jogutód nélküli megszűnést kimondó határozatot hoz.
2. Vis Maior bekövetkezése esetén a 13.3.2 pontban foglaltak alapján.
3. a Kereskedő súlyos szerződésszegése esetén.

### Felmondási eljárás

15.3.3.1. Előzetes Felmondás

A Felek a felmondási okok bekövetkezéséről és felmondási szándékukról az előzetes felmondásban (a továbbiakban: „**Előzetes Felmondás**”) írásban tájékoztatják egymást. Az Előzetes Felmondásnak megfelelő részletességgel tartalmaznia kell a felmondás alapjául szolgáló okot.

15.3.3.2.Egyeztetési kötelezettség

Az Előzetes Felmondásnak a címzett általi átvételét követő 5 (öt) naptári napon át (vagy a Felek megegyezése szerinti hosszabb ideig) tartó egyeztetési időszakban (a továbbiakban: „**Egyeztetési Időszak**”) a Felek kötelesek az Előzetes Felmondás tárgyában egyeztetési tárgyalásokat folytatni. Az Egyeztetési Időszakban folytatott egyeztetésekről a Felek jegyzőkönyvet kötelesek felvenni.

15.3.3.3.A Végleges Felmondás

Ha az Egyeztetési Időszak eredménytelenül, vagyis az Előzetes Felmondásban foglalt felmondási ok orvoslása nélkül telt el, az Előzetes Felmondást kiadó Fél végleges felmondással (a továbbiakban: „**Végleges Felmondás**”) írásban azonnali hatállyal felmondhatja a Szerződést.

## A Szerződés megszűnése az érvényességi és hatályossági előfeltételek hiánya miatt

### Jelen Szerződés automatikusan a hatályát veszti azon a napon, amikor:

a.) a Kereskedő kereskedelmi működési engedélye megszűnik, visszavonásra kerül, vagy a villamos-energia kereskedelmi tevékenység gyakorlását bármely hatóság felfüggeszti, vagy

b.) a mérlegkör felelős mérlegkör-szerződése a MAVIR-ral, mint átviteli rendszerirányítóval megszűnik, vagy adott esetben a Kereskedő – a mérlegkör-felelős helyett és nevében eljárva mérlegkör tagsági megállapodás kötésére vonatkozó – jogviszonya a mérlegkör-felelőssel szintén megszűnik anélkül, hogy a Kereskedő a továbbiakban egyéb jogviszony alapján vagy mérlegkör felelősként eljárhatna, vagy azon a napon, amikor a Felhasználó mérlegkör-tagsági szerződése megszűnik, vagy akkor, amikor

1. a Felhasználó hálózati csatlakozási szerződése, hálózathasználati szerződése megszűnik valamennyi 1. sz. mellékletben meghatározott Felhasználási Hely vonatkozásában.

A fenti feltételek közül mindig azt kell figyelembe venni, amelyik a legkorábban bekövetkezett.

### Amennyiben a Kereskedő működési engedélye részben vagy egészben a Hivatal vonatkozó határozata alapján hatályát veszti, illetve ha a MAVIR, mint átviteli rendszerirányítóval jelen Szerződés teljesítéséhez szükséges mérlegkör-tagsági szerződés megszűnik, vagy adott esetben Kereskedő jogviszonya – arra vonatkozóan, hogy a mérlegkör-felelős helyett és nevében eljárva mérlegkör tagsági megállapodás köthet – a mérlegkör-felelőssel szintén megszűnik anélkül, hogy a Kereskedő a továbbiakban egyéb jogviszony alapján vagy mérlegkör felelősként eljárhatna, Kereskedő a Felhasználót a határozat vagy a felmondás (esetleg megszüntető megállapodás) kézhezvételétől, vagy arról való értesüléstől számított 3 (három) munkanapon belül tájékoztatni köteles. Erre az esetre a lehetetlenülés szerződéses jogkövetkezményeit kell alkalmazni.

### Ezen felül a Kereskedő teljes kártérítéssel tartozik a Felhasználóval szemben, így köteles megtéríteni számára a jelen Szerződés szerinti Energiadíj és a Felhasználó igazolt villamos energia beszerzési költségei közötti különbözetből eredő kárát a Szerződés 15.1. pont szerinti lejáratának időpontjáig bezárólag.

### A 15.4.1. a.), b.), c.) eseteiben az érintett Feleket a másik Fél irányában az eljárás megindításával haladéktalan értesítési kötelezettség terheli. Az értesítés késedelméből eredő kárért a mulasztó Fél felel.

* 1. Elszámolás

A Szerződés hatálya alatt, a Felhasználó által átvett villamos energia mennyiségi elszámolásához a Szerződés hatálybalépésének időpontjában rögzíteni kell a Felhasználási Helyeken felszerelt mérőórák mérési adatát, mely mérési adatot (induló mérőóra állás) a Kereskedő által a Szerződés hatálybalépését követően kiállított első számlában fel kell tüntetni. A mérési adat meghatározása vagy az elosztói engedélyes által leolvasott mérési adat, vagy ennek hiányában (azaz, ha a hatálybalépést követő legkésőbb 8 (nyolc) napon belül az elosztói engedélyesek részéről leolvasásra nem került sor) a Felhasználó által leolvasott és írásban rögzített, a Kereskedőnek és az elosztói engedélyesnek igazoltan bejelentett adat.

Jelen Szerződés megszűnésével a Kereskedő a Felhasználóval (és kereskedőváltás esetén az új kereskedővel) egyeztetve köteles a vonatkozó jogszabály szerint a Szerződés megszűnésének napjára végszámlát kibocsátani és teljes körűen elszámolni, amennyiben az elosztói engedélyes az elszámoláshoz szükséges adatokat Kereskedő részére, határidőre megküldi. **A teljes körű elszámolás végső határideje: 2017. március 20.** Abban az esetben, ha a Szerződés megszűnése mellett kereskedőváltásra is sor kerül, úgy a Kereskedő köteles az elszámoláshoz alkalmazott mérési adatokat a Felhasználó által írásban a kereskedőváltás során megnevezett új villamos energia kereskedelmi engedélyes részére is átadni.

Az elszámolás alapja a hálózati engedélyesek által leolvasott – ennek hiányában (azaz, ha a Szerződés megszűnését követő legkésőbb 8 (nyolc) napon belül az elosztói engedélyes részéről leolvasásra nem került sor) a Felhasználó által leolvasott és írásban rögzített, a Kereskedőnek és az Elosztói Engedélyesnek igazoltan bejelentett **–** a jelen Szerződés megszűnésének időpontjára vonatkoztatott mérési adat.

A mérési pontonként készülő vég számlák – vagy a Kereskedő választása szerint, az azokhoz kapcsolt kimutatások (mint számlamellékletek) – a Szerződés hatálya alatt az induló és záró mérőóra állások alapján számított felhasznált villamos energia teljes mennyiségét (kWh mennyiségi egységben), a teljes mennyiségre vonatkoztatva a villamos energia díját és valamennyi számlázott díjelemet magukban foglalják. A fizetendő érték meghatározása során az így kapott fogyasztott mennyiséget és annak értékadatait kell csökkenteni a Szerződés alapján, annak időtartama alatt a Kereskedő által kibocsátott részszámlákban számlázott mennyiségekkel és értékekkel, mely adatokat – ide értve a részszámlák sorszámát, az azokban számlázott mennyiségeket és jogcímenkénti értékadatokat – az elszámoló számlában fel kell tüntetni. Felhasználó a Szerződés megszűnésekor kibocsátott elszámoló számla alapján fennálló fizetési kötelezettségének a Szerződés 11.1.2. pontja szerint meghatározott fizetési határidővel tesz eleget.

Az elszámolás eredményeként esetlegesen megállapított visszafizetendő összeget a Kereskedő az elszámolást követő 8 (nyolc) napon belül köteles visszafizetni a Felhasználónak. E határidő elmulasztása esetén a Felhasználó a késedelem idejére a 11.6. pont szerinti mértékű késedelmi kamatot jogosult felszámítani a Kereskedővel szemben.

# VEGYES RENDELKEZÉSEK

## Jogviták rendezése

A Felek a jelen Szerződéssel kapcsolatos jogvitájukat megkísérlik elsősorban békésen – 30 (harminc) naptári napon belül – rendezni. A békés egyeztetési eljárás meghiúsulása esetén, a Felek a jogvitáik rendezésére a Felhasználó székhelye szerint illetékes bíróság kizárólagos illetékességét kötik ki, amennyiben az ügyben a helyi bíróság illetékes, egyetemes szolgáltatásra jogosult felhasználók tekintetében pedig a polgári perrendtartásról szóló 1952. évi III. törvény illetékességre vonatkozó általános szabályai szerint járnak el. Felek az Energetikai Állandó Választottbíróság hatáskörét jelen Szerződéssel kapcsolatos vitájukban kizárják.

## Értesítések

16.2.1. Eltérő írásbeli értesítésig minden értesítés írásban történik a másik Félnek a jelen Szerződésben feltüntetett székhelyére előre fizetett ajánlott levélküldeményként, vagy faxon vagy futár útján vagy személyesen és az értesítés egyidejűleg tájékoztató jelleggel megküldhető e-mail-ben történő továbbítás útján. A faxon vagy futár útján vagy személyesen a másik Félhez eljutatott sürgős értesítést a másik Fél kérésére előre fizetett ajánlott levélküldeményben is meg kell erősíteni.

A szerződéssel kapcsolatos kérdésekben nyilatkozattevő, illetőleg elsődleges kapcsolattartó:

**Kereskedő részéről:**

|  |  |  |
| --- | --- | --- |
| **Név: [\*]** | **e-mail:** | **[\*]** |
| **tel./fax:** | **[\*]** |

**Felhasználó részéről:**

|  |  |  |
| --- | --- | --- |
| **Név: [\*\*\*]** | **e-mail** | **[\*]** |
| **tel./fax** | **[\*]** |

16.2.2. Az értesítés megtörténtnek minősül:

* személyes átadás esetén az átadás idejében;
* ha futárral munkanapon kézbesítik, a kézbesítés napján, ha nem munkanapon kézbesítik, a kézbesítés napja utáni első munkanapon;
* ha elsőbbségi levélként küldik, a feladás napja utáni 2. (második) munkanapon, vagy ha egyik országból egy másikba küldik, a feladás napja utáni 5. (ötödik) munkanapon, vagy
* ha faxon továbbítják és a készülék generál egy jó vételt megerősítő érvényes továbbítási jelentést, ha munkanapon 16.00 óra (címzett ideje szerint) előtt továbbítják, akkor a továbbítás napján, vagy máskülönben a továbbítás utáni első munkanapon 9.00 órakor (címzett ideje szerint);
* ha elektronikus levélben kézbesítik és a fogadó fél levelező rendszere generál egy kézbesítést megerősítő visszajelzést, ha munkanapon 16.00 óra (címzett ideje szerint) előtt továbbítják, akkor a továbbítás napján, vagy máskülönben a továbbítás utáni első munkanapon 9.00 órakor (címzett ideje szerint).

## Jogról való lemondás

### Amennyiben az egyik Fél a másik Fél nem teljesítése esetén a jelen Szerződésben foglalt jogaival a Szerződés rendelkezései szerint nem él, az nem jelenti azt, és nem értelmezhető úgy, hogy a Fél lemond bármely más vagy további mulasztás (legyen a hasonló vagy más jellegű) esetén a jogai érvényesítéséről.

### A jelen Szerződésben foglalt rendelkezések és feltételek teljesítésére szóló felszólítás bármely Fél általi elmulasztása, illetve bármely Fél által a másiknak adott időbeli vagy más haladék vagy engedmény nem értelmezhető akként, hogy ilyen szerződésszegés esetén a jogosult Fél lemond az őt megillető jogok érvényesítéséről vagy elfogad bármely más, a Szerződésben foglaltaktól eltérő teljesítést.

## A szerződés teljessége

A jelen Szerződés részeit a következő dokumentumok alkotják:

* a szerződés törzsszövege és annak mellékletei;
* kiegészítő írásbeli tájékoztatások (amennyiben ilyenek nyújtására az eljárás során sor került;
* ajánlati felhívás és annak módosítása(i) (amennyiben a módosításra sor került);
* ajánlati dokumentáció és annak módosítása(i) (amennyiben a módosításra sor került);
* a Kereskedő elfogadott ajánlata, valamint a Kereskedőnek a Kbt. 67-70.§ szerinti jogintézményekre adott válaszai, a megküldött dokumentumok (amennyiben a Kbt.67-70.§ szerinti jogintézmények alkalmazására a Kereskedő ajánlatával kapcsolatosan sor került.)

A jelen Szerződés annak mellékleteivel, valamint a közbeszerzési eljárás felsorolt iratanyagával teljes, a Szerződés teljességéhez felsorolt dokumentumok jelen felsorolása szerinti sorrendje határozza meg a dokumentumok esetleges eltérése esetén azt a sorrendet, melyet a Feleknek az értelmezés és jogalkalmazás tekintetben követniük kell, az előbb sorolt dokumentum értelmezési és jogalkalmazási szempontból a később sorolt dokumentumot megelőzi.

A Kereskedő működését a Kereskedőnek a MEKH által elfogadott (hivatalos honlapján is elérhető) üzletszabályzata szabályozza. Ezen Üzletszabályzat alapján a Kereskedő az általa kötendő valamennyi villamos energia adásvételi szerződésre vonatkozóan általános szerződési feltételeket (ÁSZF) dolgozott ki, amely irányadó jelen esetben is, amennyiben annak rendelkezései nem ellentétesek a Szerződés rendelkezéseivel. Az üzletszabályzat, vagy a ÁSZF feltételeinek a jelen Szerződés aláírását követő módosulását a Felhasználóval a Kereskedő köteles előzetesen írásban közölni – a hatálybalépést megelőző 30 (harminc) nappal, a megváltozott rendelkezések alkalmazása – különösen, ha azok megváltozása a Felhasználóra nézve hátrányos – a Felhasználó írásos elfogadásától függ. Kereskedő köteles az ÁSZF megváltozásáról a Felhasználót írásban értesíteni. Ennek megfelelően a Felek külön rögzítik, hogy a Kereskedő általános szerződési feltételének jelen Szerződés hatálya alatt bekövetkezett és a Hivatal által engedélyezett módosítása nem válik automatikusan jelen Szerződés részévé.

* 1. Irányadó jog. A Szerződésben nem szabályozott kérdésekben a Ptk., VET., a VET Vhr., a vonatkozó egyéb jogszabályok és kötelezően alkalmazandó iparági szabályzatok, hatósági határozatok és rendeletek, továbbá a Kbt., a Kereskedő villamos energia kereskedelmi üzletszabályzat jelen Szerződésnek megfelelően alkalmazott rendelkezései, és a hálózati engedélyesek üzletszabályzatának a hatályos rendelkezései az irányadóak.

## Módosítás. Jelen Szerződés kizárólag írásban módosítható. Nem minősül szerződésmódosításnak a szerződő Fél jelen Szerződésben meghatározott adataiban (pl. levelezési cím, számlavezető pénzintézet, bankszámlaszám) bekövetkezett módosulás, továbbá a Szerződésben meghatározottak szerinti kiegészítése, vagy módosulása.

A Szerződés módosítása kizárólag úgy érvényes, ha a szerződésmódosítást a Felek által cégszerűen aláírt egy okirat foglalja magában, azaz a Szerződés módosítását mindkét szerződés fél által aláírt egyazon okiratnak kell tartalmaznia. A Szerződés nem módosítható egyoldalú nyilatkozattal, levélváltással, ráutaló magatartással, vagy szóbeli jognyilatkozattal sem.

Nem minősül szerződésmódosításnak az, ha i) a Felhasználó Felhasználási Helyét / Helyeit érintő esetleges és előre nem látható valamilyen cégjogi esemény, vagy ii) a Felhasználói érdekkörben felmerülő bármely jogügylet folytán a Felhasználó helyébe más jogalany lépne és válna az adott Felhasználási Hely használójává (bármilyen használatot biztosító jogcím szerint) vagy minősülne a Felhasználási Helyen felhasználónak, továbbá iii) más személy rendelkezne a Felhasználási Hely villamos-energia rendszerhasználati kapacitásával és ennek folytán az adott Felhasználási Hely használója a Szerződésben meghatározott Felhasználó helyébe lépne (felhasználói jogutódlás) a Magyar Állam vagy annak végrehajtó szerve nevében hozott hivatalos döntés alapján. A jogutódlás bekövetkeztéről Kereskedőt a Felhasználó a jogutód Szerződést elfogadó nyilatkozatának csatolásával (Felhasználó és a jogutód nyilatkozata egy okiratban is kifejezhető) írásban értesíti a jogutódlás megállapodott időpontját megelőzően. A jogutódlásról szóló értesítést követő 10 (tíz) napon belül Felek és a jogutód közösen jegyzőkönyvet vesznek fel a jogutódlásról és a jogutódlással érintett felhasználási helyek megnevezéséről. Kereskedő a szabályszerűen és a Szerződés alapján neki bejelentett jogutódlás esetén köteles a jegyzőkönyv felvételére és a jogutódlás végrehajtására. A jogutódlás a felvett jegyzőkönyvben rögzített időpontra szólhat. A jogutódlás a jogutódlásról felvett jegyzőkönyv feltételével az abban megjelöl jogutódlási időponttal hatályosul. A felhasználói jogutód felhasználó jogosult a Kereskedővel jelen Szerződésnek megfelelő tartalommal a jogutódlást tartalmazó megállapodást megkötni.

A jogutódlás esetén a jogutódot a Szerződésben foglaltak teljesítésének kötelme a jogutódlással érintett Felhasználási Helyek vonatkozásában terheli, beleértve a Felhasználási Helyeken való Szerződött Villamos Energia Mennyiség átvételével kapcsolatos kötelezettséget. Felhasználó vonatkozásában meghatározott Szerződött Villamos Energia Mennyiséget, a jogutódlással érintett Felhasználási Helyek tekintetében meghatározott Szerződött Villamos Energia Mennyiség mértékével csökkenteni kell. A jogutódlás a Szerződés 1. sz. mellékletét a jogutódlással érintett Felhasználási Helyet illetően módosítja.

* 1. Engedményezés és beszámítás. A Felek megállapodnak, hogy a jelen Szerződésben szabályozott eseteken túl, a Kbt. által meghatározott kereteken belül, a másik fél beleegyezéséhez kötik a jelen Szerződésben szabályozott jogok, illetve kötelezettségek esetleges átruházását vagy engedményezését. Felek az egymással szembeni pénzköveteléseiket, ha azok lejártak beszámíthatják – Felhasználó beszámítási jogát a Kbt. 130. § (6) bekezdésében foglalt szabályok feltételével gyakorolhatja – a beszámítás az adott fél fizetési kötelezettségét csökkenti.
  2. Egyéb szerződéses megállapodások. A Felek egyéb szerződéses jogviszonyok létesítése során jelen Szerződésben foglaltakra tekintettel járnak el.

## További kötelezettségvállalások és a Szerződés megszüntetésének egyéb esetei

Kereskedő köteles a Kbt. 125. § (4) bekezdésében foglalt kötelezettségeit betartani, azaz a Kereskedő nem fizet, illetve számol el a szerződés teljesítésével összefüggésben olyan költségeket, melyek a Kbt. 56. § (1) bekezdés *k)* pontja szerinti feltételeknek nem megfelelő társaság tekintetében merülnek fel, és melyek a Kereskedő adóköteles jövedelmének csökkentésére alkalmasak, továbbá a Kereskedő a szerződés teljesítésének teljes időtartama alatt tulajdonosi szerkezetét a Felhasználó számára megismerhetővé teszi és a Kbt.125.§ (5) bekezdés szerinti ügyletekről a Felhasználót haladéktalanul értesíti.

Felhasználó köteles a Szerződést felmondani – ha szükséges olyan határidővel, amely lehetővé teszi, hogy a Szerződéssel érintett feladata ellátásáról gondoskodni tudjon – ha

1. a Kereskedőben közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 56. § (1) bekezdés *k)* pontjában meghatározott valamely feltétel;
2. a Kereskedő közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 56. § (1) bekezdés *k)* pontjában meghatározott valamely feltétel.

A Kbt.125.§ (5) bekezdés szerinti felmondás esetén a Kereskedő a Szerződés megszűnése előtt már teljesített szolgáltatás szerződésszerű pénzbeli ellenértékére jogosult.

## Titoktartás

16.10.1. Kereskedő a közbeszerzési eljárásban megtett ajánlatában, valamint a Kbt. 69-70. § szerinti indokolásban elkülönített módon elhelyezett, üzleti titkot (ide értve a védett ismeretet is) [Ptk. 2:47. §] tartalmazó iratok nyilvánosságra hozatalát megtilthatja. Az üzleti titkot tartalmazó iratokat úgy kell elkészíteni, hogy azok az információs önrendelkezési jogról és az információszabadságról szóló 2011. évi CXII. törvény 27. § (3) bekezdésére figyelemmel kizárólag olyan információkat tartalmazzanak, amelyek nyilvánosságra hozatala az üzleti tevékenység végzése szempontjából aránytalan sérelmet okozna, továbbá ne tartalmazzanak a Kbt. 80.§ (2)–(3) bekezdés szerinti elemeket.

16.10.2. A Felek a fentiek figyelembevételével kötelezettséget vállalnak arra, hogy a bármely Fél javára a másik Fél által átadott vagy szerzett minden bizalmas információt (Bizalmas Információ (a továbbiakban: „**Bizalmas Információ**”): az az információ, melyet az adott szerződő Fél annak minősít, a minősítés akkor lép hatályba, ha azt írásban a másik Fél igazolt értesítésével megfelelően közölték) bizalmasan, titkosan kezelnek, és gondoskodnak arról, hogy azokat a megbízottaik, alkalmazottaik és tisztségviselőik (beleértve az igazgatóság és a felügyelő bizottság tagjait) bizalmasan kezeljenek, és harmadik félnek ne adják át, sem más módon ne hozzák nyilvánosságra. A Felek vállalják továbbá, hogy a Bizalmas Információt vagy annak bármely részét a másik Fél előzetes írásos hozzájárulása nélkül nem használják fel (kivéve az ezen Szerződés céljából történő felhasználást). A Felek vállalják, hogy saját szervezetükön belül olyan szintre korlátozzák azon személyek számát, akiknek a Bizalmas Információ átadásra kerül, amely minimálisan szükséges ahhoz, hogy a jelen Szerződés szerinti kötelezettségeiket teljesíteni tudják.

16.10.3. A fenti korlátozások nem vonatkoznak a Bizalmas Információ bármely olyan részére:

1. amely a fentiek megszegésétől eltérő okból jogszerűen került nyilvánosságra;
2. amelyet a címzett Fél jóhiszeműen szerzett olyan harmadik féltől, aki jogosult volt annak felfedésére;
3. amelyet bármely hatóság részére az alkalmazandó jogszabályok szerint, vagy az illetékes tőzsde szabályainak előírásai szerint fel kellett fedni és olyan információk, amelyeket árjelentő ügynökségek előtt vagy index kiszámításához fedtek fel feltéve, hogy az információ kiadása során a másik Fél neve titokban maradt, valamint
4. amelyeket olyan hitelintézeteknek, és szerződő Feleknek adtak át, amelyeknek feladata indokolta az ilyen információ felfedését, feltéve, hogy az ilyen fél előbb beleegyezett, hogy más személynek semmilyen célból nem adja át a vonatkozó Bizalmas Információt. Bizalmas Információ az egyik Fél részére a másik Fél által átadott minden olyan információ, dokumentáció, adat, know-how vagy üzleti titok, amely kívülálló személyek részére nem ismert, nem elérhető kivéve a Kbt. alapján nyilvános információkat.

e.) a jelen titoktartásról szóló pont rendelkezései a jelen Szerződés megszűnése után két (2) évig hatályban maradnak.

16.10. 4. Felek rögzítik, hogy Vevőt a Kbt. 31. § (1) bekezdésének d) pontja alapján jelen Szerződés tartalmát és teljesítését illetően nyilvánosságra hozatali kötelezettség terheli, ennek megfelelően a Szerződés tartalma és teljesítésével kapcsolatos adat, vagy információ nem minősül Bizalmas információnak. Eladó a Kbt. 80. § (2) és (3) bekezdései alapján a jelen Szerződés tartalmát és annak teljesítésével kapcsolatos adatokat nem tekinti üzleti titoknak, kivéve azt a tartalmat, melyet a Kereskedő ajánlata jogszerűen üzleti titoknak minősített.

* 1. *Nyilatkozatok és szavatolások*

A szerződő Felek jelen szerződés aláírásával elismerik és kijelentik, hogy törvényesen működő és bejegyzett olyan gazdasági társaságok vagy egyéb szervezetek, melyek nem állnak csőd, vagy felszámolási- vagy adósságrendezési eljárás alatt.

A szerződő Felek kijelentik, hogy tudomásuk szerint nincs ellenük folyamatban vagy egyébként fenyegető bírósági vagy egyéb eljárás, mely veszélyezteti a jelen szerződés teljesítését.

A szerződő Felek kijelentik, hogy nevükben eljáró és aláíró képviselők rendelkeznek minden olyan jogszabályi vagy egyéb szervezeti felhatalmazással, melynek alapján a Szerződésből származó kötelezettségeket vállalhatják.

**A FENTIEK TANÚSÍTÁSAKÉNT a Felek a jelen Szerződést, gondos átolvasás és áttanulmányozás után, mint akaratukkal mindenben megegyezőt, képviselőik útján jóváhagyólag, fenntartások nélkül a lenti keltezéssel aláírták.**

Kelt: Budapest, 2015. [HÓ]. [\*] napján

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |
| Felhasználó | Kereskedő |
| [NÉV]  [BEOSZTÁS]  [CÉGNÉV] | [NÉV]  [BEOSZTÁS]  [CÉGNÉV] |

Mellékletek: 1. sz. melléklet – Kimutatás a felhasználási helyekről

2. sz. melléklet – Mérlegkör tagsági szerződés

3. sz. melléklet – Átjárhatósági megállapodás

**3. sz. melléklet: ÁTJÁRHATÓSÁGI NYILATKOZAT[[2]](#footnote-2)**

[KERESKEDELMI ENGEDÉLYES NEVE] [Székhelye: [\*], MEKH Működési Engedély száma: [\*]] (a továbbiakban: „**Kereskedő**”) a Felhasználóval 2015. [\*] napján létrejött Teljes Ellátás Alapú Villamos Energia Adásvételi Szerződéshez (a továbbiakban: „**Villamos Energia Adásvételi Szerződés**”) kapcsolódóan az alábbi nyilatkozatot teszi:

**1.** Kereskedő jelen nyilatkozata előzményeként az alábbiakat rögzíti: a Kereskedő a Felhasználóval és további Felhasználókkal, mint ajánlatkérőkkel (a továbbiakban: **Felhasználók**) lefolytatott *„Villamos energia kereskedő kiválasztása 2016. évre - MNV”* elnevezésű közbeszerzési eljárás keretében – az eljárásban [\*] sz. alatti ajánlati részre (a továbbiakban: „**Ajánlati Rész**”) vonatkozó ajánlatkérői döntés alapján – az egyes Felhasználókkal a Villamos Energia Adásvételi Szerződéssel azonos tartalmú teljes ellátás alapú villamos energia adásvételi szerződéseket köt (a továbbiakban: „**Szerződés**”).

1. Kereskedő kötelezettséget vállal arra, hogy Felhasználókkal megkötött – a közbeszerzési eljárás 1. pontban hivatkozott adott ajánlati részére vonatkozóan – Szerződésekben külön-külön meghatározott MSZERZ mennyiségektől való megengedett eltéréseket, az Ajánlati Részben szereplő összes MSZERZ mennyiségre vonatkozóan együttesen kezeli.
2. Kereskedő elismeri egyúttal, hogy a Szerződésekben rögzített mennyiségeket a Felhasználóknak együttesen kell teljesíteniük, azzal, hogy a Felhasználók együttes teljesítése semmi esetre sem eredményez egyetemleges kötelezettségvállalást a Kereskedővel szemben az őket terhelő kötelezettségek tekintetében. Erre tekintettel, amennyiben valamely Felhasználó a saját Szerződésében meghatározott időszakon belül az MMIN mennyiségtől kevesebb mennyiséget vételez, vagy az MMAX mennyiségtől több mennyiséget vételez, úgy mentesül a szerződésszegés jogkövetkezményei alól, ha a Felhasználók együttes vételezése a Felhasználók egyes szerződéseiben rögzített és jelen nyilatkozat 5. pontjában összesített mennyiség határain belül marad.

4. A Kereskedő mennyiben nem teljesül a fenti pontokban meghatározott körülmény, azaz az együttes vételezés megengedett eltérése, úgy a Szerződéses kötelezettségeket a Felhasználók a Kereskedővel kötött saját Szerződésük szerint kötelesek teljesíteni az adott Felhasználókra vonatkozó mennyiségi átvételi szabályok szerint.

5. Az egyes Felhasználók MSZERZ mennyiségeit és a MSZERZ mennyiséghez képest megengedett eltéréseket összesítve az alábbi táblázat tartalmazza.

|  |  |  |  |
| --- | --- | --- | --- |
|  | **Szerződött mennyiség [kWh/év]** | **Megengedett maximum eltérés [%]** | **Megengedett minimum eltérés [%]** |
| Összesen | [\*] | 20 | 20 |

6. Az itt rögzített mennyiségek a 2016. naptári év teljes időszakára vonatkoznak.

Kereskedő a fentieket mint akaratával megegyezőt aláírásával elfogadja.

Kelt: Budapest, 2015. [HÓ]. [\*] napján

[Kereskedő]

1. Az elektronikus levelezési cím a szerződéskötéskor kerül rögzítésre. [↑](#footnote-ref-1)
2. Az átjárhatósági megállapodás csak akkor része a Szerződésben, amennyiben Felhasználóként az adott ajánlati rész nyertes ajánlattevőjével kettő vagy annál több ajánlatkérő szerződik. [↑](#footnote-ref-2)